title: Angel in Blue Jeans

text: Kappaleeseen liittyvä musiikkivideo koki ensiesityksensä 14. heinäkuuta 2014 yhtyeen omalla YouTube-kanavalla ja se julkaistiin virallisesti heidän VEVO-kanavalla 15. heinäkuuta 2014.


title: Sirpa (kappale)

text: Sirpa on suomalaisen muusikon Arttu Wiskarin kappale hänen kolmannelta albumiltaan "Sirpaleet" vuodelta 2014. Wiskari laulaa kappaleen yhdessä Ulpun kanssa. Kappaleen sanoitukset kertovat miehestä ja naisesta, joiden elämä muuttui huonoksi heidän ostettuaan talon maalta. Wiskari kertoi itse kappaleen saaneen alkunsa kahdesta tositapahtumasta, jotka eivät liittyneet mitenkään toisiinsa.


title: Sirpa (kappale)

text: Monille kappale on tuonut mieleen Leevi and the Leavingsin ja kappaletta on haukuttu myös kopioksi Kappale sai "Rumban" arvostelussa moitteita Leevi and the Leavings -vaikutteista: "Se ei ole tribuutti, se ei ole edes pastissi, vaan historian hävyttömin plagiaatti". Myös Savon Sanomat kutsui kappaletta "härskiksi " lainailuksi: "Näin täsmällinen kloonausyritys vaatii jo melkoista pokkaa."


title: Sirpa (kappale)

text: Kappale nousi parhaimmillaan Suomen virallisen listan sijalle yhdeksän, virallisen latauslistan sijalle kolme ja radiolistan sijalle 14. Sen musiikkivideota on katsottu yli kahdeksan miljoonaa kertaa. Videolla esiintyvät näyttelijät Mona Kortelampi ja Jyrki Könnömäki.


title: Bulletproof Picasso

text: Bulletproof Picasso on yhdysvaltalaisen rock-yhtye Trainin seitsemäs studioalbumi. Sen julkaisi Columbia Records kansainvälisesti 12. syyskuuta 2014. Yhdysvalloissa julkaisu kuitenkin tapahtui vasta 16. syyskuuta 2014. Se on saatavilla CD:nä, vinyylinä sekä digitaalisesti ladattavana. Se on yhtyeen ensimmäinen albumi ilman rumpalia sekä yhtyeen perustaja Scott Underwoodia, joka erosi yhtyeestä ennen levyn nauhoitusta. Tuottajat olivat seuraavat: Azeem, Espionage, Greg Kurstin, Jake Sinclair, Butch Walker ja Whams.


title: FIFA 2001

text: FIFA 2001 on EA Sportsin vuonna 2000 kehittämä ja julkaisema jalkapalloaiheinen videopeli ja FIFA-pelisarjan kahdeksas osa. Se julkaistiin marraskuussa 2000. Peli on saatavilla PlayStationille, PlayStation 2:lle ja Microsoft Windowsille. Pelin uutuuksia ovat muun muassa uudet kuvakulmat ja vaikuttavammat säätehosteet. Se sisältää 15 kansallista liigaa ja yli 50 maajoukkuetta. Pelin pääkansikuvana on Edgar Davids.


title: FIFA 2001

text: Pelissä on 15 kansallista liigaa, jotka ovat:


title: FS Lapérouse (1877)

text: Lapérouse oli Ranskan laivaston vuonna 1877 vesillelaskettu Lapérouse-luokan risteilijä.


title: FS Lapérouse (1877)

text: Alus tilattiin Brestin laivastontelakalta ja sen köli laskettiin 23. kesäkuuta 1875. Alus laskettiin vesille 5. marraskuuta 1877 ja se otettiin palvelukseen helmikuussa 1880.


title: FS Lapérouse (1877)

text: "Lapérouse" haaksirikkoutui 31. heinäkuuta 1898.


title: Pro Evolution Soccer 2015

text: Pro Evolution Soccer 2015 (eli PES 2015 tai World Soccer:Winning Eleven 2015 vain Aasiassa) on PES Productionsin kehittämä ja Konamin julkaisema jalkapalloaiheinen videopeli ja Pro Evolution Soccer -pelisarjan neljästoista osa. Peli julkaistiin marraskuussa 2014. PES 2015 on julkaistu Microsoft Windowsille, PlayStation 3:lle, PlayStation 4:lle, Xbox Onelle ja Xbox 360:lle. Pelissä on 12 liigaa, joista osa on lisensoituja. Lisäksi peli sisältää paljon lisenssittömiä seurajoukkueita ja yli 80 maajoukkuetta, joista suurin osa on lisenssittömiä. PES 2015:n pahin kilpailija on edellisten pelien tapaan FIFA 15. Oikeita pelaajia on enemmän kuin edellisissä versioissa.


title: Moonlight Shadow

text: ”Moonlight Shadow” on brittiläisen multi-instrumentalisti Mike Oldfieldin kappale, joka julkaistiin hänen kahdeksannen studioalbuminsa "Crisesin" toisena singlenä toukokuussa 1983. Kappaleella esiintyy laulajana skotlantilainen Maggie Reilly, joka oli aloittanut yhteistyön Mike Oldfieldin kanssa vuonna 1980. ”Moonlight Shadow” on Oldfieldin uran menestynein kappale, joka saavutti singlelistojen kärkisijoja ympäri Eurooppaa.


title: Merilintu

text: Merilinnut ovat lintuja, jotka ovat sopeutuneet elämään meriympäristöissä. Vaikka merilintujen elintavat, käyttäytyminen ja fysiologia suuresti vaihtelevat, niiden kehityksessä on esiintynyt huomattavaa konvergenttia evoluutiota, kun samat ympäristön asettamat haasteet ja ekologiset lokerot ovat johtaneet samanlaisiin adaptaatioihin.


title: Merilintu

text: Merilinnut eivät muodosta taksonomista tasoa, vaan merilintuja on useissa eri heimoissa.


title: Merilintu

text: Yleensä ottaen merilinnut elävät kauemmin, pesivät myöhemmin ja tuottavat vähemmän poikasia kuin muut linnut mutta ne uhraavat paljon aikaa jälkeläisiinsä. Useimmat lajit pesivät yhdyskunnissa, joiden koko voi vaihdella muutamista kymmenistä miljooniin lintuihin.


title: Merilintu

text: Monet merilinnut harhautuvat rannikoille vain voimakkaiden myrskyjen yhteydessä.


title: Merilintu

text: Merilintujen elinkaari on hyvin erilainen kuin maalla elävien lintujen elinkaari. Useimmat lajit munivat vain kerran vuodessa, mikäli eivät menetä ensimmäisellä kerralla hautomiaan, ja monet lajit (kuten ulappalinnut ja suulat) munivat vain yhden munan vuodessa.


title: Merilintu

text: Useimpien lintujen tapaan merilinnut lähtevät muuttolennolle pesimäkauden jälkeen. Muutkin lajit suorittavat päiväntasaajan yli ulottuvia muuttolentoja, niin pohjoisesta etelään kuin etelästä pohjoiseenkin. Pesimäkauden jälkeen Meksikon Baja Californian kaunotiirapopulaatiosta osa muuttaa pohjoiseen keski-Kalifornian rannikkoalueille, kun taas osa muuttaa kauemmas etelään Perun ja Chilen rannikoille.


title: Jönköpingin bussiturma

text: Jönköpingin bussiturma sattui sunnuntaina Pyhän Siegfriedin päivänä 15. helmikuuta 1976 Ruotsissa. Scania CR 145 -tyyppinen linja-auto oli tilausajona tehdyllä matkalla valtatiellä 40 Göteborgista Tranåsiin. Autossa oli 42 matkustajaa, joista pääosa oli eläkeläisiä. Yllättäen auton takarenkaat syttyivät tuleen Jönköpingin länsipuolella, ja tuli levisi räjähdysmäisesti. Auto tuhoutui täydellisesti, ja palo surmasi 15 matkustajaa, joita ei ehditty saada tarpeeksi nopeasti autosta. Lisäksi noin kymmenen matkustajaa loukkaantui. Kuolleet matkustajat menehtyivät muoviaineksen palamisesta syntyneeseen syanidipitoiseen myrkylliseen kaasuun. Onnettomuusauto oli täyttänyt ruotsalaiset paloturvallisuusstandardit. Onnettomuus oli tuhoisin Ruotsissa sitten vuoden 1948. Tapauksen jälkeen ruotsalaiset viranomaiset joutuivat tiukentamaan paloturvallisuusmääräyksiään.


title: Aleksei Mitro

text: Aleksei Mitro (joskus muodossa Aleksi Mitro), vuoteen 1918 Mitrofanoff () oli suomalainen kauppaneuvos, liikemies ja tehtailija.


title: Aleksei Mitro

text: Aleksei Mitron sukujuuret ovat Vienan Karjalassa, Uhtuan pitäjän Enonsuussa. Mitron isoisän isä oli rikkaudestaan kuuluisa Enonsuun Dmitrei, jonka mainitsi mm. Elias Lönnrot. Mitron isä oli entinen laukkukauppias Ivan Mitrofanoff, jolla oli kauppaliikkeitä ympäri Pohjoismaita, ja äiti laihialainen Maria o.s. Hukka. Mitron sisaruksia olivat tohtori-insinööri Benjam Mitro ja sairaanhoitaja Maria von Pfaler.


title: Aleksei Mitro

text:
Mitro opiskeli Laihian Isonkylän kansakoulussa, Vaasan ruotsalaisessa koulussa ja Pietarin yksityisessä
kauppakoulussa. Hän aloitti uransa hoitamalla isänsä sekatavarakauppoja. Aleksei Mitro harjoitti myös laajaa
turkiskauppaa. Hänen kauppapalvelijansa olivat pääosin vienankarjalaisia. Vuonna 1903 Mitro muutti Jyväskylään,
missä perusti ison kankaiden tukku- ja vähittäisliikkeen. Myöhemmin hän perusti Jyväskylään pukutehtaan ja ompelimon. Mitro omisti kumppaneineen Tikkakosken Rauta- ja Puuteollisuus Oy:n, josta tuli sittemmin Oy Tikkakoski Ab. Kauppaneuvoksen arvonimen hän sai vuonna 1942.


title: Aleksei Mitro

text:
Aleksei Mitro oli Laihian nuorisoseuran ja Vienan Karjalaisten liiton yksi perustajajäsenistä. Vuoteen 1936 saakka
hän oli liiton seuraajan, Karjalan Sivistysseuran, puheenjohtaja, ja vuodesta 1936 sen kunniajäsen.


title: Aleksei Mitro

text: Lehes, Pertti. "Aleksei Mitro, karjalainen kauppias ja yhdistysmies". KSS, 1986.


title: Linjatiikeritetra

text: Linjatiikeritetra ("Hydrocynus vittatus") on tetrakaloihin kuuluva kala, joka on levinnyt laajalle alueelle Saharan eteläpuolisen Afrikan suuriin jokiin ja järviin. Lajin yksilöt ovat hopeisen värisiä, ja niiden suussa on 16 terävää hammasta. Koiraat ovat noin 50 senttimetrin ja naaraat jopa 70 senttimetrin mittaisia. Linjatiikeritetralle kelpaa ravinnoksi mikä tahansa saatavissa oleva kala.


title: Linjatiikeritetra

text: Linjatiikeritetranaaraat ja -koiraat ovat samannäköisiä, mutta naaraat kasvavat jopa yli 70 senttimetriä pitkiksi, kun koiraat jäävät noin 50-senttisiksi. Suurin kalastettu yksilö on ollut 15,5 kilogramman painoinen. Kalan vartalo on sukkulamainen. Sen evät ovat teräväkärkiset ja peräevä selvästi haarukkamainen. Pää on iso, ja kummassakin vahvassa leuassa on kahdeksan ulkonevaa ja terävää hammasta.


title: Linjatiikeritetra

text: Nuoret linjatiikeritetrat ovat hopeisia, ja vartalon pitkittäiset juovat alkavat näkyä noin 50 millimetriä pitkillä kaloilla. Täyskasvuisetkin yksilöt ovat hopeisia, mutta niiden selät ovat sinertävän kiiltäviä ja niiden kyljissä on mustia juovia. Rasvaevä on musta, ja perävän väritys vaihtelee keltaisesta verenpunaiseen. Myös muut evät ovat kelta-punaisia.


title: Linjatiikeritetra

text: Linjatiikeritetra elää makeissa vesissä suurimmassa osassa Saharan eteläpuolista Afrikkaa. Länsi- ja Keski-Afrikassa sitä tavataan Senegal-, Ouémé-, Niger-, Cross-, Sanaga- ja Kongojokien vesistöissä sekä Tšadjärven valuma-alueella. Koillisesta Afrikasta lajia on tavattu Valkoisesta-Niilistä ja Sinisestä-Niilistä sekä Niilistä aina Nasserjärvelle asti. Itä-Afrikassa linjatiikeritetra elää Tanganjikajärvessä ja sen merkittävimmissä laskujoissa, Albertjärvessä, Turkanajärvessä, Rukwajärvessä, Rufigi- ja Ruahajoissa sekä Shirejoen alajuoksulla. Eteläisessä Afrikassa lajia esiintyy Sambesin, Okavangon, Saven, Limpopon ja Pongolan valuma-alueilla (ei kuitenkaan Sambesin sivujoessa Kafuessa eikä Malawijärvessä).


title: Linjatiikeritetra

text: Linjatiikeritetra suosii lämpimiä ja hapekkaita vesiä, ja se elää pääasiassa suurissa joissa ja järvissä.


title: Linjatiikeritetra

text: Linjatiikeritetra saalistaa mitä tahansa kaloja, joita on saatavilla. Sen pääsaaliskaloja ovat "Brycinus"-, "Micralestes"-, "Barbus-" ja "Limnothrissa"-sukujen kalat. Lisääntyminen tapahtuu yleensä joka vuosi muutamien päivien aikana yleensä joulu-tammikuussa, kun sateet ovat kasvattaneet jokien virtausta. Linjatiikeritetrat vaeltavat lisääntymisaikana jokien yläjuoksuille ja pienempiin virtoihin, joissa naaras laskee suuren määrän munia matalassa vedessä ruohon korsien tai muiden veden alla olevien kasvien joukkoon. Nuoret yksilöt elävät kasvillisuuden suojissa, kunnes tulvavesi pakottaa ne sieltä pois.


title: Ranskan Togomaa

text: Ranskan Togomaa oli Ranskan siirtomaa Länsi-Afrikassa vuosina 1916–1960. Ranska ja Britannia aloittivat hyökkäyksen Saksan protektoraattina olleeseen Togomaahan 26. elokuuta 1914 ja valtasivat alueen viidessä päivässä.


title: Ranskan Togomaa

text: Vuonna 1916 Togomaa jaettiin Ranskan ja Britannian hallintoalueiksi. Ensimmäisen maailmansodan jälkeen alueesta tuli virallisesti Kansainliiton mandaattialue, joka jaettiin Ranskan ja Britannian kesken. Brittiläisestä Togomaasta tuli myöhemmin osa Ghanaa, ja Ranskan Togomaa itsenäistyi vuonna 1960 Togon tasavallaksi.


title: Artur Hazelius

text: Artur Immanuel Hazelius (30. marraskuuta 1833 Tukholma – 27. toukokuuta 1901) oli ruotsalainen kielentutkija ja etnografiasta kiinnostunut keräilijä, joka perusti Tukholmaan kaksi merkittävää museota, Ruotsin ja Pohjoismaiden kulttuurihistoriaa esittelevän Nordiska museetin sekä entisajan asumista esittelevän Skansenin, maailman ensimmäisen ulkoilmamuseon.


title: Artur Hazelius

text: Artur Hazeliuksen isä oli kenraalimajuri ja valtiopäivämies Johan August Hazelius. Hazelius opiskeli vuodesta 1854 Uppsalan yliopistossa skandinaavisia kieliä ja valmistui 1860 filosofian tohtoriksi. Hän oli sen jälkeen neljä vuotta äidinkielenopettajana Tukholman Nya elementarskolanissa ja toiset neljä vuotta äidinkielen ja kirjallisuushistorian lehtorina naisopettajaseminaarissa sekä yhden vuoden koulunrehtorina. Hän oli yksi vuonna 1868 ilmestyneen Ruotsin kansakoulujen lukukirjan ("Läsebok för folkskolan") toimittajista. Hän oli ruotsalaisen valtuuskunnan sihteeri vuoden 1869 pohjoismaisessa oikeinkirjoituskonferenssissa ja osallistui kiistaan ruotsin kielen oikeinkirjoituksesta kaksiosaisella teoksellaan "Om svensk rättstafning" (1870–1871), jota pidetään kyseisen aiheen merkkiteoksena. Hazelius jätti 1870-luvun alussa opettajanvirkansa ja tutkimuksensa, kun hänen kiinnostuksensa suuntautui kielitieteestä toiseen aiheeseen.


title: Artur Hazelius

text: Hazeliuksen oman kertomuksen mukaan hänen kiinnostuksensa Ruotsin vanhan kansankulttuurin säilömiseen syttyi eräällä hänen vuonna 1872 Taalainmaalla tekemällään matkalla. Hän ryhtyi keräämään vanhoja esineitä, jotta kansanelämää koskeva aineisto saataisiin pelastetuksi tuleville sukupolville ja tutkijoille ennen kuin se katoaisi modernisaation myötä. Vähitellen hän alkoi kerätä myös muita kuin tavallisen kansan elämään liittyneitä esineitä. Hazelius oli jo opiskeluvuosinaan kiinnostunut skandinavismista, eikä hän rajoittanut kokoelmaansa pelkästään ruotsalaiseen vaan keräsi yleisesti skandinaavista aineellista perintöä. Hazelius omisti pääosan loppuelämästään kokoelmansa kartuttamiselle. Koko projektin taustalla vaikutti myös kansallisromanttinen henki. Hän avasi yksityisen kokoelmansa yleisölle lokakuussa 1873 nimellä skandinaavis-etnografinen museo, joka alkoi pian saada rahoitusta Ruotsin valtiolta. Vuonna 1880 hän lahjoitti kokoelman ”Ruotsin kansalle”, jolloin se sai nimekseen Pohjoismainen museo eli Nordiska museet. Kokoelma oli aluksi esillä Tukholman Drottninggatanin varrella olleessa paviljongissa, johon lavastettiin Hazeliuksen toiveen mukaisesti tupien sisätiloja, maaseutua esittäviä maisemamaalauksia ja nukkehahmoja näyttelyesineiden taustaksi. Hazeliuksen kokoelma oli esillä myös Pariisin vuoden 1878 maailmannäyttelyssä.


title: Artur Hazelius

text: Hazelius perusti 1877 rahaston kerätäkseen varoja Nordiska museetin omaan museorakennukseen. Arkkitehti Isak Gustaf Clasonin piirtämän museon rakentaminen Tukholman Djurgårdenille käynnistyi vuonna 1893, mutta se ei valmistunut Hazeliuksen elinaikana. Hazelius vaikutti voimakkaasti rakennuksen suunnitteluun ja hänen toiveestaan sen keskelle sijoitettiin valtava pääsali suurten kansanjuhlien järjestämistä varten.


title: Artur Hazelius

text: Ulkoilmamuseo Skansen sai alkunsa Nordiska museetin sivuhankkeena. Hazelius omisti pian sille päähuomionsa, sillä sen avulla hän saattoi toteuttaa näkemystään, jossa vanhoja esineitä esiteltiin autenttisissa tiloissa ja ympäristöissä. Ulkoilmamuseoon siirrettiin eri puolilta Ruotsia kokonaisia rakennuksia esineineen. Esikuvana toimivat Oslon Bygdøylle kuningas Oskar II:n lahjoituksena pystyteyt historialliset norjalaiset mökit, joihin ei tosin liittynyt samanlaista kansanvalistuksellista tavoitetta kuin Hazeliuksen suunnitelmassa. Djurgårdenille pystytetty Skansen avattiin yleisölle syksyllä 1891, ja se käsitti alusta alkaen sekä kulttuurihistoriallisen että luonnontieteellisen näyttelyn. Ihmisnuket vaihdettiin pian eläviin oppaisiin, jotka myös haettiin eri puolilta maata. Skansen sai osakseen suurta kansallista ja kansainvälistäkin huomiota uudenlaisen ideansa vuoksi.


title: Artur Hazelius

text: Hazeliuksen tavoitteena oli tehdä Skansenista tukholmalaisten vapaa-ajanviettopaikka ja ruotsalaisten kansallinen juhlapaikka. Siellä järjestettiin esityksiä, joissa esitettiin vanhoja kansanlauluja, -tansseja ja leikkejä. Hazelius pyrki näin herättämään menneisyyden konkreettisesti eloon. Hazelius kuoli vuonna 1901 Skansenilla, johon hänet myös haudattiin.


title: Artur Hazelius

text: Hazelius valittiin vuonna 1898 Ruotsin kuninkaallisen tiedeakatemian jäseneksi.


title: Väliaikainen IRA

text: Väliaikainen IRA (, IRA, PIRA, ) oli puolisotilaallinen järjestö, joka pyrki toimillaan irrottamaan Pohjois-Irlannin Yhdistyneestä kuningaskunnasta. Se oli aktiivinen vuosina 1969–2005 ja järjesti runsaasti pommi-iskuja poliittisiin ja taloudellisiin kohteisiin Pohjois-Irlannissa ja Englannissa.


title: Väliaikainen IRA

text: Väliaikainen IRA oli suurin tasavaltalaisten aseellisista järjestöistä. Järjestö itse ja monet muut näkivät sen alkuperäisen IRA:n perinteen jatkajana.


title: Väliaikainen IRA

text: Väliaikainen IRA oli vastaus Ulsterin lojalistien katolilaisiin mielenosoittajiin kohdistamaan väkivaltaan ja brittisotilaiden saapumiseen Pohjois-Irlantiin vuonna 1969. Alussa IRA pyrki vain puolustamaan nationalistien alueita. Kun järjestö joutui vuonna 1970 yhteenottoihin lojalistien kanssa, sen toiminta jyrkkeni. Vuonna 1971 väliaikainen IRA alkoi hyökätä. IRA käytti pommikampanjoiden lisäksi sissitaktiikkaa Ulsterin poliisia RUC:ta ja brittijoukkoja vastaan. IRA toimi verisimmin 1970-luvun alkuvuosina. Se laajensi vuonna 1973 pommi-iskunsa koko Iso-Britanniaan ja yritti 1980-luvun alussa murhata pääministeri Margaret Thatcherin. Muun muassa Libya ja jotkut amerikanirlantilaiset tukivat väliaikaista IRA:ta. 1990-luvulla alkanut rauhanprosessi on johtanut siihen, ettei järjestö ole toiminut vuoden 2005 jälkeen. Vuonna 1997 väliaikaisesta IRA:sta irtautui kuitenkin aseellista vastarintaa jatkamaan pyrkinyt Real IRA (”todellinen IRA”).


title: Väliaikainen IRA

text:
Pohjois-Irlannin levottomuudet alkoivat, kun lähinnä katoliset kansalaisoikeusaktivistit alkoivat osoittaa mieltä vuonna 1968.
Ulsterin pääosin protestanttiset unionistit ja lojalistit vastustivat näitä, mm. koska pitivät niitä IRA:n toimintana. Niinpä Ulsterin poluolsotilaalliset aktivistit hyökkäsivät mielenosoittajien kimppuun, ja poliisi pyrki tukahduttamaan väkivaltaisesti laittomat mielenilmaukset.
Elokuussa 1969 puhkesi Derryssa valtava protestanttien mellakka, joka johti taisteluihin irlantilaismielisten nationalistien ja heitä vastustavien poliisin ja lojalistien kesken. Sisällissotaa muistuttava väkivalta ja kaaos levisi koko maahan, ja Iso-Britannia lähetti joukkojaan saarelle.


title: Väliaikainen IRA

text: Väliaikaisen IRA:n ("the Provisionals", "the Provos", "na Sealadaigh") muodostuttua väkivalta paheni. Myös britit lujittivat otettaan. Tammikuussa 1972 koettiin Londonderryn verisunnuntai ("Bloody Sunday", "Domhnach na Fola"). Silloin brittiläiset laskuvarjojääkärit avasivat tulen katoliseen väkijoukkoon mielenosoituksen aikana. Tästä U2-yhtye teki vuosikymmen myöhemmin kappaleensa "Sunday Bloody Sunday". 14 kuolonuhria vaatinut tapahtuma sai katolilaiset lopullisesti vakuuttuneeksi siitä, että brittisotilaat olivat vihollisia, vaikka heidät oli alkujaan tuotu maakuntaan nimenomaan katolilaisia puolustamaan. IRA:n rivit sankkenivat vapaaehtoisista.


title: Väliaikainen IRA

text: Odottamatta IRA kuitenkin aloitti tulitauon ja onnistui saamaan aikaan neuvottelukosketuksen Ison-Britannian hallitukseen. "Provojen" johtaja Seán Mac Stiofáin ja hänen taustatiiminsä, johon jo tuolloin kuuluivat Martin McGuinness ja Gerry Adams, tapasivat William Whitelawn Lontoossa heinäkuussa 1972. Koska Whitelaw piti IRA:n vaatimuksia (muun muassa brittijoukkojen asteittainen vetäytyminen saarelta, poliittisten vankien vapauttaminen) kohtuuttomina, neuvottelut päättyivät nopeasti tuloksettomina. Pari päivää myöhemmin joukko protestanttien kodeistaan häätämiä katolisia yritti IRA:n tuella asettua asumaan vastaavasti pakoon lähteneiden protestanttien tyhjiin asuntoihin. Kun brittisotilaat pysäyttivät muuttoauton ja pidättivät pari IRA:n miestä, operaatiosta vastannut IRA:n esikuntapäällikkö Séamus Twomey tulkitsi brittien rikkoneen tulitauon, ja IRA:n suora toiminta alkoi uudelleen.


title: Väliaikainen IRA

text: Tulitauon kaaduttua Pohjois-Irlannin tilanne eskaloitui väkivallan kierteeksi. IRA erikoistui pommiräjäytyksiin siinä missä unionistien keinona säilyi surmaaminen ampuma-asetta käyttäen. 21. heinäkuuta 1972, niin sanottuna veriperjantaina, IRA räjäytti Belfastin keskustassa kaksikymmentä pommia. Evakuointiyrityksistä ja pommivaroituksista huolimatta yhdeksän ihmistä kuoli. Kymmenen päivää myöhemmin autopommit surmasivat yhdeksän ihmistä lisää pienessä kylässä lähellä Londonderryä. Molemmat tapaukset tuomittiin myös maltillisten nationalistien piirissä. Vuoden 1972 aikana IRA ja siitä lohjenneet ryhmät surmasivat yhteensä 281 ihmistä. Tämä oli runsaat puolet kaikista Pohjois-Irlannin maakuntien poliittisen väkivallan uhreista kyseisenä vuonna.


title: Väliaikainen IRA

text: IRA oli onnistunut valloittamaan itselleen kokonaisia kortteleita Belfastissa ja erityisesti Londonderryssä (Free Derry), mutta brittien turvallisuusjoukot valtasivat nämä alueet heinäkuussa 1972 takaisin massiivisen operaatio Moottorimiehen ("Operation Motorman") yhteydessä. Tämä kuitenkin vain lisäsi nuorten katolisten halukkuutta liittyä IRA:n riveihin. Myös vuoden 1973 näyttävät pidätykset pikemminkin lujittivat järjestön taistelutahtoa. Vangiksi joutui muun muassa IRA:n esikuntapäällikkö Seán Mac Stiofáin. Marraskuussa 1973 pidätettiin maaliskuisesta Lontoon pommi-iskusta Pricen sisarukset Dolores ja Marian, jossa kuoli yksi ihminen.


title: Väliaikainen IRA

text: Vuoden 1974 alussa Pohjois-Irlantiin perustettiin Irlannin ja Ison-Britannian yhteisellä niin sanotulla Sunningdalen sopimuksella eräänlainen neuvoa-antava yhteishallintoelin. Protestantit epäilivät kyseessä olevan ensimmäinen askel kohti Irlannin jälleenyhdistämistä ja kaatoivat Sunningdalen sopimuksen yleislakolla. Myöskään IRA ei ollut ihastunut sopimukseen, jota pidettiin yrityksenä lahjoa katoliset kannattamaan unionia.


title: Väliaikainen IRA

text: Toukokuussa 1974 protestantit koettivat laajentaa sotaa Irlannin tasavallan puolelle ja räjäyttivät Dublinissa ja Monaghanissa pommeja, joiden uhriksi joutui kolmisenkymmentä ihmistä. Protestanttien asiaa tämä ei hyödyttänyt, koska IRA sai siitä käyttökelpoisen perustelun laajentaa iskujaan Englantiin. Tämä johti Birminghamin, Woolwichin ja Guildfordin attentaatteihin, joiden uhriksi joutui pubeissa olevia sivullisia. IRA oli arvellut paikkojen olleen pääasiassa brittisotilaiden kantapaikkoja. Brittiviranomaiset onnistuivat kuitenkin ylireagoinnillaan tekemään näistäkin iskuista IRA:lle tiedotusvoittoja, koska niiden tuloksena vankilaan heitettiin joukko viattomia ihmisiä - niin sanotut Birminghamin kuutoset ja Guildfordin neloset - jälkimmäisten kohtalosta Jim Sheridan teki sittemmin elokuvansa "Isän nimeen".


title: Väliaikainen IRA

text: Tyypillisiä olivat myös IRA:n ja protestanttien keskinäiset kostoiskut. "Bandiittien maakunnan" pilkkanimen saaneesta Armaghin maakunnan eteläosasta tuli 1970-luvun puolessavälissä todellinen taistelutanner. Kumpikin osapuoli harjoitti murhia kaksin, jopa kolminkertaisina verikostoina. Kohteina olivat kuitenkin ulkopuoliset siviilit, jotka sattuivat kuulumaan "väärään" uskonnollis-etniseen ryhmään. Tammikuussa 1976 IRA pysäytti kahtatoista työläistä kuljettaneen pikkubussin ja tiedusteli työläisiltä uskontoa. Katolilaiseksi tunnustautunut sai käskyn poistua; muut surmattiin konetuliaseilla. Yksi protestantti pääsi pakoon. Tämä sai protestantit luopumaan omista kostomurhistaan maakunnan alueella, mutta lujitti protestanttien päättäväisyyttä myös terroritekoihin.


title: Väliaikainen IRA

text: 1980-luvun alussa IRA nousi uudelleen otsikoihin nälkälakkojensa ansiosta, joista kuuluisin on Bobby Sandsin nälkälakko. Nälkälakot olivat jatkoa IRA:laisten eristysvankien vaatimukselle saada takaisin heille 1970-luvun alkuvuosina myönnetty ja sittemmin jälleen poistettu poliittisen vangin status. Tällä Britannia halusi korostaa, että sen näkökulmasta aseellisten ryhmittymien jäsenet olivat tavallisia väkivaltarikollisia. Poliittisen vangin kohteluun oli kuulunut muun muassa oikeus omiin vaatteisiin vankilaunivormujen sijasta, vapaa mahdollisuus tavata vankitovereita, oikeus lukea haluamiaan kirjoja ja vastaanottaa paketteja.


title: Väliaikainen IRA

text: Vuodesta 1976 alkaen eräät IRA-vangit kieltäytyivät pitämästä vangin univormua, jolloin heidät teljettiin selleihinsä alasti. Koska heidän olisi pitänyt sellistä poistuessa pukeutua vaatteisiin, he jäivät selliin alasti, pelkkään huopaan (englanniksi "blanket") pukeutuneina - tämä synnytti sanonnan "on the blanket". Protesti kärjistyi pian: lopulta vangit kieltäytyivät poistumasta selleistään edes vessakäynneille ja alkoivat tuhria sellinsä ulosteilla, virtsalla ja naisvankien ollessa kyseessä kuukautisverellä.


title: Väliaikainen IRA

text: "Likainen protesti" herätti jo huomiota, mutta todelliseksi vankilasodaksi tilanne kehittyi, kun joukko vankeja ryhtyi Brendan Hughesin (Breandán Ó hAodha) johdolla nälkälakkoon lokakuussa 1980. Ensimmäinen nälkälakko loppui uhreitta, mutta uusi alkoi maaliskuussa 1981 Bobby Sandsin (Roibeard Ó Seachnasaigh) johdolla. Nälkälakkonsa aikana Sands ehti olla ehdokkaana parlamentin täytevaaleissa, joissa hänet valittiin Fermanaghin-Etelä-Tyronen vaalipiirin edustajaksi Britannian parlamentin alahuoneeseen. Vaalivoitto ei kuitenkaan vaikuttanut pääministeri Margaret Thatcheriin, mutta sen merkitys IRA:lle oli valtaisa. Nälkälakon päätyttyä 3. lokakuuta kymmenen miestä Sands mukaan lukien olivat kuolleet nälkään. Sandsin hautajaiset 7. toukokuuta 1981 muodostuivat suurmielenosoitukseksi.


title: Väliaikainen IRA

text: Sands oli kuuluisin nälkälakon kuolonuhreista. 12. toukokuuta menehtyi Francis Hughes (Proinsias Ó hAodha), 21. toukokuuta Raymond McCreesh (Réamann Mac Raois) ja Patsy O'Hara (Peatsaí Ó hEadhra). Heinäkuussa kuolivat Joe McDonnell (Seosamh Mac Dónaill) ja Martin Hurson, elokuussa Kevin Lynch (Caoimhín Ó Loingsigh) sekä Kieran Doherty (Ciarán Ó Dochartaigh), joka myös valittiin kansanedustajaksi nälkälakkonsa aikana. Nälkälakkolaiset olivat poikkeuksetta tavallisia nuoria miehiä, joihin pohjoisirlantilaisen nuorison oli helppo samastua. Monille IRA:han kriittisestikin suhtautuneille pohjoisirlantilaisille katolisille he olivat oman kylän poikia, miltei omaa lihaa ja verta.


title: Väliaikainen IRA

text: Nälkälakot olivat Thatcherille valtava arvovaltatappio ja lujittivat IRA:n otetta katolisesta yhteisöstä. Sands jätti jälkeensä iskulauseen "Tiocfaidh ár lá!" ("Meidän päivämme" - tai "aikamme" - "tulee!"). Iirin kieli oli erityisen käyttökelpoinen kommunikoinnin väline vankilassa, koska harvat vanginvartijat osasivat sitä. Kieliopillisesti tasavaltalaisvankien iiri oli yhdistelmä englantia ja iiriä, minkä vuoksi se sai kielipoliisien keskuudessa nimen Jailtach. Vangit järjestivät keskenään myös luentoja ja luku- sekä keskustelupiirejä saaren historiasta, politiikasta ja tasavaltalaisideologiasta. Moni vanki suoritti korkeakouluopintoja vankeusaikanaan, muutama aina väitöskirjaan saakka.


title: Väliaikainen IRA

text: Syyskuussa 2008 IRA ilmoitti IMC:n riippumattoman valvontakomission välityksellä luopuneensa kaikesta aseellisesta toiminnasta. Tämä on ollut protestanttien vaatimus ehtona yhteistyölle Sinn Feinin kanssa. Irlannin hallitus on vahvistanut IRA:n olevan lopullisesti poissa.


title: Väliaikainen IRA

text: 1970-luvun alussa IRA siirtyi iskemään Pohjois-Irlannin lisäksi myös Lontooseen varmistaakseen mahdollisimman suuren julkisuuden asialleen. Pohjois-Irlannissa ja muualla Yhdistyneessä kuningaskunnassa on arvioiden mukaan 30 vuoden aikana kuollut yli 1 770 sotilasta, poliisia, poliitikkoa ja siviiliä. IRA:n luopuminen aseellisesta taistelusta tapahtui 28. heinäkuuta 2005, kun IRA:n 21 vuotta vankeudessa ollut Seana Walsh ilmoitti videolla, että taistelu Britanniaa vastaan on käsketty lopettaa kello 16. Kanadalainen kenraali John de Chastelain valvoo aseiden luovutusta ja käyttökelvottomaksi tekemistä.


title: FS D’Estaing (1879)

text: D'Estaing oli Ranskan laivaston vuonna 1879 vesillelaskettu Lapérouse-luokan risteilijä.


title: FS D’Estaing (1879)

text: Alus tilattiin Brestin laivastontelakalta ja sen köli laskettiin vuonna 1877. Alus laskettiin vesille vuonna 1879 ja se otettiin palvelukseen vuonna 1881.


title: FS D’Estaing (1879)

text: "D'Estaing" poistettiin alusluettelosta vuonna 1901.


title: FS Nielly (1880)

text: Nielly oli Ranskan laivaston vuonna 1880 vesillelaskettu Lapérouse-luokan risteilijä.


title: FS Nielly (1880)

text: Alus tilattiin Brestin laivastontelakalta ja sen köli laskettiin vuonna 1876. Alus laskettiin vesille vuonna 1880 ja se otettiin palvelukseen vuonna 1882.


title: FS Nielly (1880)

text: "Nielly" poistettiin alusluettelosta vuonna 1902.


title: FS Primauguet (1882)

text: Primauguet oli Ranskan laivaston vuonna 1882 vesillelaskettu Lapérouse-luokan risteilijä.


title: FS Primauguet (1882)

text: Alus tilattiin Rochefortin laivastontelakalta ja sen köli laskettiin vuonna 1876. Alus laskettiin vesille vuonna 1882 ja se otettiin palvelukseen maaliskuussa 1884.


title: FS Primauguet (1882)

text: "Primauguet" poistettiin alusluettelosta vuonna 1901.


title: Serranochromis angusticeps

text: Serranochromis angusticeps on keskisen ja eteläisen Afrikan joissa ja järvissä elävä kirjoahven.


title: Serranochromis angusticeps

text: "Serranochromis angusticeps" on vartalo on voimakkaasti sivuilta litistynyt. Sillä on suuri suu, ja se on 40–55 asteen kulmassa. Suussa on suhteellisin pieniä ja kartomaisia hampaita. Molempien sukupuolien päässä ja vartalossa on punaisia täpliä. Täysikasvuisten koiraiden pää on kirkkaan keltainen. Pyrstö- ja selkäevä ovat sini-harmaita, ja niissä on tummanruskeita täpliä. Peräevä on kellertävä.


title: Serranochromis angusticeps

text: "Serranochromis angusticeps" -lajia tavataan Kongosta, Namibiaan ja Botswanaan. Sitä tiedetään elävän Keskisessä Afrikassa Luapula- ja Lufirajoissa sekä Eteläisessä Afrikassa Sambesi-, Cunene-, Okavango- ja Kafuejoista.


title: Annabelle

text: Annabelle on vuonna 2014 ensi-iltansa saanut John R. Leonettiin ohjaama ja James Wanin tuottama yhdysvaltalainen kauhuelokuva. Elokuva on "Kirottu-universumin" toinen elokuva ja toimii spin-offina sekä esiosana ensimmäiselle "Kirottu"-elokuvalle. Elokuva kertoo riivatun Annabelle-nuken vaiheista ennen päätymistään Ed ja Lorraine Warrenin käsiin. Pääosissa ovat Annabelle Wallis, Ward Horton ja Alfre Woodard.


title: Annabelle

text: Elokuva sai ensiesityksensä Hollywoodin TCL Chinese Theatressa 29. syyskuuta 2014. Elokuvateattereihin se ilmestyi Yhdysvalloissa 3. lokakuuta 2014 ja Suomessa 17. lokakuuta 2014. Elokuva sai kriitikoilta sekalaisen vastaanoton ja tuotti yli 256 miljoonaa dollaria. Elokuvan esiosa "" sai ensi-iltansa vuonna 2017.


title: Annabelle

text: Vuonna 1967 John ja Mia Form asuvat Santa Monicassa ja odottavat ensimmäistä lastaan. John antaa vaimolleen lahjaksi tämän toivoman kalliin antiikkinuken. Sinä yönä Mia kuulee naapurista ääniä ja paljastuu, että siellä asuva Higginsin pariskunta on murhattu. Mia soittaa poliisit, mutta nukkea pitävä mies hyökkää hänen kimppuunsa. Johnin kanssa saapuneet poliisit ampuvat miehen. Nainen tekee itsemurhan, mutta ehtii sitä ennen koskettaa nukkea verisillä käsillään. Uutisissa paljastuu, että nainen oli Higginsin pariskunnan tytär, Annabelle, ja mies paljastuu Annabellen poikaystäväksi. He kuuluivat satanistiseen kulttiin, joka palvoi sarvekasta demonia.


title: Annabelle

text: Annabelle piti nukkea käsissään ennen kuolemaansa, joten Mia pyytää Johnia heittämään sen pois. Eräänä iltana tapahtuu tulipalo, jonka aikana hänen synnytyksensä käynnistyy. Lapsi on tyttö ja se saa nimekseen Leah. Perhe muuttaa uuteen asuntoon, mutta Mia löytää jälleen Annabelle-nuken. Mia ja Leah alkavat kokea epätavallisia asioita. He ottavat yhteyttä poliisiin ja he saavat tietää Annabelle Higginsin yrityksistä kutsua demoni uhraamalla sille sielu. Mia menee kirjakauppaan ja tutustuu sen omistajaan Evelyniin, joka päättelee demonien havittelevan Leahin sielua. Evelyn kertoo myös aiheuttaneensa auto-onnettomuuden, jossa hänen oma tyttärensä Ruby kuoli. Hän oli yrittänyt itsemurhaa, mutta kuullut Rubyn äänen, joka kertoi ettei hänen aikansa ollut vielä.


title: Annabelle

text: Pariskunta ottaa yhteyttä isä Pereziin, paikalliseen pappiin, joka vie nuken mukanaan kirkkoon. Mutta Annabellen haamu hyökkää hänen kimppuunsa ja nukke katoaa. Myöhemmin tapahtuu toinen hyökkäys, jonka aikana nukke näyttää leijuvan ilmassa, mutta Mia näkee demonin kantavan sitä. Mia yrittää tuhota nuken, mutta demoni kertoo nuken vaikutuksen loppuvan vain, jos sille uhrataan sielu. John ja Evelyn saapuvat estämään Mian aikeet hypätä ikkunasta nuken kanssa. Evelyn ottaa nuken ja päättää itse hypätä ikkunasta hyvittääkseen Rubyn kuoleman. Evelyn kuolee, mutta nukke katoaa.


title: Annabelle

text:
Kuuden kuukauden kuluttua Formit elävät jälleen onnelista elämää. Toisaalla eräs perheenäiti ostaa Annabelle-nuken tyttärelleen lahjaksi. Lopuksi näytetään teksti, joka kertoo, että oikeaa Annabelle-nukkea säilytetään nykyään Ed ja Lorraine Warrenin museossa ja että pappi siunaa sen kahdesti kuukaudessa.
Rotten Tomatoes -sivuston mukaan 113 arvostelun perusteella laskettuna kriitikoiden arvosteluista 29 prosenttia oli positiivisia. Episodi antoi elokuvalle kaksi tähteä viidestä, Iltalehti kolme tähteä viidestä ja Nyt-liite kaksi tähteä viidestä.


title: Jemmapes-luokka

text: Jemmapes-luokka oli Ranskan laivaston kahden aluksen muodostama rannikkopanssarilaivaluokka.


title: Bouvines-luokka

text: Bouvines-luokka oli Ranskan laivaston kahden aluksen muodostama rannikkopanssarilaivaluokka. Alusluokka muistutti edeltänyttä Jemmapes-luokkaa, mutta sen etukansi oli jatkettu päämastoon saakka ja alusten pääaseistusta oli kevennetty 13,5 tuumasta 12 tuumaan.


title: Bouvines-luokka

text: Alusluokan suunnitteli de Bussy ja Opin. "Amiral Tréhouartilla" oli ainoastaan yksi savuhormi. Luokan alukset tilattiin 18. joulukuuta 1890.


title: Linnasalmi

text: Linnasalmi (, "Krepostnoij proliv") on Viipurissa sijaitseva salmi, joka erottaa toisistaan Suomenlahteen kuuluvat Viipurinlahden ja Suomenvedenpohjan sekä Linnasaaren ja Viipurin vanhan kaupunkikeskustan. Noin kilometrin pituisessa ja enimmillään parinsadan metrin levyisessä salmessa on myös pieni saari, jossa sijaitsee keskiaikainen Viipurin linna.


title: Linnasalmi

text: Linnasalmen ja Viipurin kaupunginniemen yhdistää kaksi siltaa, vuonna 1980 rakennettu Linnansilta ja 1960-luvulla valmistunut Pietarinsilta. Ensimmäinen siltayhteys rakennettiin Linnansillan kohdalle jo 1600-luvulla ja nykyistä betonisiltaa edelsi vuonna 1888 käyttöön otettu puurakenteinen silta. Salmen länsirannalla Linnasaaressa olivat Viipurin vanhat suomalaiset kaupunginosat Siikaniemi ja Tervaniemi sekä tänä päivänäkin näkyvissä olevia Pyhän Annan kruunun linnoitteita. Linnasalmen itärannalla toimivat aikoinaan Viipurin satamaan kuuluneet Etelä- ja Pohjoissatama. Nykyään keskustan puoleinen ranta on lähinnä puistokatuna, salmen eteläosassa sijaitsee vielä jonkin verran Viipurin sataman toimintoja.


title: Linnasalmi

text: Vuonna 1856 perustetun Saimaan kanavan alkuperäinen tuloväylä kulki Linnasalmen kautta, mutta 1960-luvulla tehtyjen uudisrakennustöiden yhteydessä se siirrettiin Kivisillansalmeen Linnasaaren länsipuolelle.


title: Ibrahim Abboud

text: El-Ferik Ibrahim Abboud (26. lokakuuta 1900 Muhammad Qawl, Sudan – 9. syyskuuta 1983 Khartum) oli sudanilainen poliitikko, joka johti Abdullah Khalilin siviilihallinnolta vallan kaapannutta sotilasryhmää 18. marraskuuta 1958. Hän pysyi sotilasjuntan johdossa lokakuun loppuun 1964 saakka, toimi sitten pari viikkoa presidenttinä kunnes vetäytyi vallasta. Hänen epäonnistumisensa johtui muun muassa siitä, ettei hän väkivaltaisista toimenpiteistään huolimatta kyennyt taltuttamaan Sudanin eteläosan uskonnollisia ja etnisiä kapinaliikkeitä, jotka vastustivat Abboudin islamilaistamispyrkimyksiä.


title: Ibrahim Abboud

text: Sotilaskasvatusten saanut Abboud ylennettiin kenraalimajuriksi 1954. Hän ei aiemmin ollut osallistunut politiikkaan, mutta nousi valtaan sotilasvallankaappauksen myötä. Erityisesti kaupunkilaisten ja virkamiesten epäsuosiossa ollut Abboud tunnettiin kannattajien keskuudessa ”hyväntahtoisena diktaattorina”, joka muun muassa neuvotteli Egyptin Nasserin kanssa sopimuksen Niilin veden käytöstä.


title: Paavo Uotila

text: Paavo Uotila (4. huhtikuuta 1881 Urjala – 25. marraskuuta 1964 Urjala) oli suomalainen arkkitehti. Hän suunnitteli useita pääasiassa jugend-tyylisiä rakennuksia Viipuriin.


title: Paavo Uotila

text: Uotilan vanhemmat olivat maanviljelijä Frans Wilhelm Uotila ja Hilma Juhontytär Mattila. Hän pääsi ylioppilaaksi 1900 Tampereen lyseosta ja valmistui arkkitehdiksi 1906 Polyteknillisestä opistosta. Uotila työskenteli aluksi eri arkkitehtitoimistoissa, kunnes hänet 1912 valittiin Viipurin kaupunginarkkitehdiksi Johan Blomqvistin jälkeen. Tässä virassa hän oli vuoteen 1928 saakka. Uotila suunnitteli Viipuriin kouluja, sairaaloita ja muita kunnallisia laitoksia ja lisäksi yhteensä 22 kerrostaloa. Hän suunnitteli joitakin rakennuksia myös Lahteen ja Sortavalaan. Rakennukset edustivat tyylillisesti aluksi jugendia ja myöhemmin 1920-luvun klassismia.


title: Paavo Uotila

text: Uotilan hankki Viipurista lähdettyään Kankaanpään tilan Urjalasta ja rakensi sinne itselleen kaksikerroksisen asuintalon luonnonkivisine julkisivuineen. Hän suunnitteli myös Urjalan Säästöpankin talon ja useita huviloita yksityishenkilöille. Viipurin kaupunginarkkitehtina häntä seurasi Väinö Keinänen.


title: Cyrille Adoula

text: Cyrille Adoula (1922–1978) oli kongolainen poliitikko, joka toimi Kongon demokraattisen tasavallan pääministerinä 1961–1964.


title: Cyrille Adoula

text: Adoula aloitti uransa ammattiyhdistysliikkeessä. Yhdessä Patrice Lumumban kanssa Adoula perusti 1958 Belgian Kongon ensimmäisen poliittisen puolueen "Mouvement National de Congo". Hänen ja Lumumban välille tuli kuitenkin pian välirikko. Syksyllä 1960 Adoulasta tuli sisä- ja puolustusministeri, sitten Lumumban murhan jälkeen pääministeri vuosiksi 1961–1964. Adoula toimi sen jälkeen suurlähettiläänä Brysselissä ja Washingtonissa ja lyhyesti ulkoministerinä 1969–1970.


title: FS Bouvines (1892)

text: Bouvines oli Ranskan laivaston vuonna 1892 vesillelaskettu Bouvines-luokan rannikkopanssarilaiva.


title: FS Bouvines (1892)

text: Alus tilattiin 18. joulukuuta 1889 La Seyne sur Meristä Forges et Chantiers de la Méditerranéelta ja sen köli laskettiin 30. syyskuuta 1890. Alus laskettiin vesille 29. maaliskuuta 1892 ja se otettiin koeajoihin 15. lokakuuta 1894 Toulonissa, mutta koeajot keskeytettiin kone- ja kattilahuoneiden lämpötilaongelmien vuoksi. Viralliset koeajot järjestettiin kesällä 1895. Tykistökoeammunnoissa 23. heinäkuuta 48 millimetrin tykin lukko petti surmaten yhden ja haavoittaen kuolettavasti luutnantti Espinassyä sekä haavoittaen kontra-amiraali Chateauminoisia ja luutnantti Fatouta. Alus otettiin palvelukseen 1. joulukuuta 1895.


title: FS Bouvines (1892)

text: Alus lähti 13. tammikuuta 1896 Toulonista Brestiin, jonne se saapui 22. tammikuuta. Se sijoitettiin pohjoisen laivueen 2. viirikön lippulaivaksi 1. helmikuuta.


title: FS Bouvines (1892)

text: Alus sijoitettiin reserviin 1. tammikuuta 1907 Cherbourgissa. Se palautettiin palvelukseen 13. huhtikuuta 1910 kanaalin laivueen kommodorin lippulaivaksi.


title: Pilosocereus

text: Pilosocereus on kaktuskasvien heimoon kuuluva suku. Tieteellinen nimi tulee latinankielisestä sanasta pilosus 'karvainen'.


title: Pilosocereus

text: Suvun kasvit ovat pensastavia tai puumaisia, tavallisesti tyvestään haarovia, jopa kymmenmetrisiksi kasvavia. Varsi on vihreä, harmaa tai vahansininen, tavallisesti sileä ja sisältää paljon limaa. Uurteita siinä on 3-30. Piikkiryhmissä (areoleissa) on huopamaista karvoitusta ja varren latvan tuntumassa runsaasti jopa viiden sentin mittaista villakarvaa sekä vaihtelevanlaisia piikkejä. Kukat avautuvat iltaisin ja ovat putkimaisia tai kellomaisia, lepakkojen pölyttämiä. Väriltään ne ovat kalpean vaaleanpunaisia tai valkoisia, kooltaan 2-7 cm leveitä. Hedelmä on pallomainen, joskus päältä painunut, sileä, mustuva, tavallisesti riippuva, avautuva, ja siinä on jäljellä kuihtuneita kehälehtiä. Siemenet ovat tummanruskeita tai mustia.


title: Pilosocereus

text: "Pilosocereus"-suvun lajit kasvavat Meksikossa, Karibian alueella ja trooppisessa Amerikassa.


title: Pilosocereus

text: Suvun lajeja on 37, niistä yksi on syntynyt luontaisesti kahden toisen risteymänä.


title: Pilosocereus

text: Anderson E. F. 2001: The Cactus Family. - Timber Press. Portland, Oregon. ISBN 0-88192-498-9


title: Kulttuuritalo Martinus

text:
Kulttuuritalo Martinus on Vantaan Martinlaaksossa sijaitseva, vuonna 1987 valmistunut konsertti- ja kulttuuritalo, joka tarjoaa tiloja erilaisille tapahtumille kokouksista ja seminaareista musiikki- ja kulttuuritilaisuuksiin. Se on rakennuskokonaisuutta, jonka pääkäyttäjiä ovat Martinlaakson lukio ja Kauppiaitten kauppaoppilaitos Mercuria. Martinus on Vantaan kulttuurielämän päänäyttämö. Se oli vuonna 1974 perustetun Vantaan kaupungin ensimmäinen uusi kulttuurirakennus.
Katsomopaikkoja kulttuurisalin pääsalissa eli Martinus-salissa on noin 440 henkilölle, joista kuusi on invalidipaikkaa. Remontoidut tilat avautuvat käyttöön jälleen lokakuussa 2016. Konserttitalon lämpiöön mahtuu noin sata henkeä; tila soveltuu myös pienimuotoisiin konsertteihin ja muihin tapahtumiin. Talossa työskentelee n. 10 henkilöä vakituisesti.


title: Kulttuuritalo Martinus

text: Martinus-salin akustiikan on suunnitellut Heikki T. Tuominen. Hyvän akustiikan ansiosta salissa on tehty monia nauhoituksia äänitteitä varten sekä tv-tallennuksia. Martinus on Vantaan viihdeorkesterin kotisali.


title: Kulttuuritalo Martinus

text: Kulttuuritalon seinällä on tiilireliefityö (1994), jonka on suunnitellut arkkitehti Reijo Perko. Lämpiössä on Taisto Raudan veistossommitelma "Vastavirtaan ui lohen suku".


title: Kulttuuritalo Martinus

text: Kulttuuritalo Martinuksen johtajana toimii 1.8.2017 lähtien Christian Sandström. Talon ensimmäisenä toiminnanjohtajana 1986–1996 toimi Harri Saksala.


title: Dipa Nusantara Aidit

text: Dipa Nusantara Aidit (30. heinäkuuta 1923 – 22. marraskuuta 1965) oli indonesialainen poliitikko. Hän johti Indonesian kommunistista puoluetta (PKI) vuodesta 1951 alkaen ja nosti sen maailman kolmanneksi suurimmaksi kommunistipuolueeksi Neuvostoliiton ja Kiinan kommunistisen puolueen jälkeen. Vuonna 1965 PKI:lla oli 3,5 miljoonaa jäsentä ja noin 20 miljoonaa kannattajaa. Aidit toimi yhteistyössä presidentti Sukarnon demokraattisesti johdetun hallinnon kanssa, ettei joutuisi konfliktiin muslimien tai armeijan kanssa. Hänet surmattiin vuoden 1965 vallankaappausyrityksen jälkiselvittelyn yhteydessä.


title: Dipa Nusantara Aidit

text: Aidit liittyi kommunistipuolueeseen 1943 ja tuli sen pääsihteeriksi 1954. Parlamenttiin hän nousi 1956. Kesällä 1963 Aidit pyrki välittämään Neuvostoliiton ja Kiinan kansantasavallan välisessä ideologisessa kiistassa. Hänen itsensä katsottiin olevan aatemaailmaltaan lähempänä Pekingiä kuin Moskovaa. Aiditin johdolla Indonesian kommunistit vastustivat Malesian liittovaltion muodostamista.


title: Dominic Solanke

text: Dominic Ayodele Solanke-Mitchell (s. 14. syyskuuta 1997 Reading) on englantilainen jalkapalloilija, joka edustaa Englannin Valioliigassa pelaavaa AFC Bournemouthia. Pelipaikaltaan Solanke on hyökkääjä.


title: Dominic Solanke

text: Solanke debytoi Chelsean paidassa Mestarien liigasa lokakuussa 2014 tultuaan vaihdosta kentälle NK Mariboria vastaan. Elokuussa 2015 Solanke siirtyi kauden 2015–2016 kattavalla lainasopimuksella Chelsean yhteistyöseuraan, Alankomaiden Eredivisien SBV Vitesseen. Hän debytoi pääsarjatasolla elokuussa 2015 Feyenoordia vastaan ja teki avausmaalinsa seuraavalla kierroksella SC Cambuurin verkkoon. 10 heinäkuuta 2017 Liverpool julkisti virallisesti hankkineensa Solanken hänen sopimuksen päätyttyä Chelseassa.


title: Dominic Solanke

text: Solanke voitti kesällä 2014 alle 17-vuotiaiden EM-kultaa Englannin kanssa ollen maan paras maalintekijä turnauksessa neljällä maalillaan Maltalla järjestetyssä turnauksessa. Vuodesta 2015 alkaen Solanke on kuulunut Englannin alle 19-vuotiaiden maajoukkueeseen. Vuonna 2017 Solanke valittiin alle 20-vuotiaiden mm-kisojen parhaaksi pelaajaksi.


title: Banamba

text: Banamba on maalaiskunta, sen keskuskylä ja Koulikoron alueen Banamban piirin hallinnollinen keskus Malissa. Se sijaitsee Nigerjoen länsipuolisella tasangolla 85 kilometriä Koulikorosta maanteitse pohjoiseen. Kunnassa on 30 200 asukasta (vuonna 2009).


title: Banamba

text: Banamban kunta rajoittuu lännessä Banamban piirin Benkadin, pohjoisessa Madina Sackon, idässä Toukoroban, Kibanin ja Duguwolowulan sekä etelässä Koulikoron piirin Sirakorolan kuntiin. Kuntaan kuuluu 28 kylää. Asukkaat ovat bambaroita, soninkeja, fulbeja ja maureja.


title: Banamba

text: Paikallisia elinkeinoja ovat maanviljely, karjanhoito, käsityöammatit ja kaupankäynti. Tärkeimmät viljelykasvit ovat hirssi, durra, lehmänpapu ja maapähkinä. Kotieläimiä ovat naudat, lampaat, vuohet, aasit, hevoset ja siipikarja. Banambassa pidetään viikoittaiset markkinat.


title: Banamba

text: Banamban kautta kulkee Koulikorosta Nionoon johtava maantie RN27. Palveluihin kuuluu joukko alakouluja, kolme yläkoulua, yhdeksän koulutus- ja kehittämiskeskusta (CED) sekä piirin terveyskeskus.


title: Polaskia

text: Polaskia on meksikolainen kaktuskasvisuku, joka on saanut nimensä yhdysvaltalaisen kaktusharrastajan, Charles Polaskin mukaan.


title: Polaskia

text: "Polaskia"-kaktukset ovat puumaisia, 4-5 m korkeita, runsashaaraisia ja tiheän latvuksen muodostavia lajeja. Varret ovat kirkkaan vihreitä ja haarautuvat toistuvasti. Niissä on 7-12 uurretta, joiden reunat ovat aaltoilevia. Areolit eli kääpiöversot ovat kilpimaisiä ja sijaitsevat lähekkäin uurteiden reunoilla. Keskipiikit voivat puuttua, säteittäispiikkejä on kolmesta kahdeksaan, ja ne ovat harmahtavia tai mustahkoja. Kukat ovat pieniä, avoinna yötä päivää, ruukkumaisia tai kellomaisia ja valkoisia, kermanvalkeita tai kellertävänvihreitä. Hedelmä on pallomainen, punainen, mehukas ja syötävä. Siemenet ovat pieniä, päärynän tai munan muotoisia ja mustia.


title: Polaskia

text:
Suvun kaksi lajia, "Polaskia chende" ja "Polaskia chichipe", kasvaa Etelä-Meksikossa Oaxacan ja Pueblan osavaltioiden alueella.
Anderson E. F. 2001: The Cactus Family. Timber Press; Portland, Oregon. ISBN 0-88192-498-9


title: Danny Ings

text: Daniel William John "Danny" Ings (s. 23. heinäkuuta 1992 Winchester) on englantilainen jalkapalloilija, joka edustaa Valioliigassa pelaavaa Liverpool FC:tä. Oikeajalkaisen Ingsin pelipaikka on hyökkääjä.


title: Danny Ings

text: Ings on AFC Bournemouthin kasvatti. Hän edusti seuran edustusjoukkuetta vuodet 2009-2011. Vuonna 2010 Ings kävi lainalla Dorchester Townissa, joka pelasi Conference Southissa. Elokuussa 2011 Ings siirtyi Englannin Mestaruussarjassa pelanneeseen Burnley FC:hen. Kaudella 2012-2013 hänestä tuli seuran ykköshyökkääjä Jay Rodriguezin siirryttyä Southampton FC:hen. Ings valittiin Mestaruussarjan kauden 2013-2014 pelaajaksi hänen pelattuaan hienon kauden Burnleyn noustua Valioliigaan. Ingsin ensimmäinen valioliigamaali tuli lokakuussa 2014 Evertonia vastaan. Kaudella 2014–2015 Ings teki 35 pelaamassaan ottelussa 11 maalia, mutta Burnley putosi takaisin Mestaruussarjaan.


title: Danny Ings

text: Kesäkuussa 2015 Ings siirtyi Valioliigan Liverpool FC:hen. Hän debytoi seuran paidassa elokuussa 2015 West Ham Unitedia vastaan. Avausmaali syntyi seuraavassa kuussa Norwich Cityä vastaan.


title: Danny Ings

text: Ings pelasi Englannin alle 21-vuotiaiden jalkapallomaajoukkueessa 13 ottelua vuosina 2013–2015. Noissa otteluissa syntyi neljä maalia. Vuoden 2015 ikäluokan EM-kilpailuissa Ings pelasi kolmessa ottelussa.


title: Leukalappuorneero

text:
Leukalappuorneero, aikaisemmalta nimeltään puunkerääjä ("Anumbius annumbi") on orneeroiden heimoon kuuluva varpuslintu. Lintu on vain 23 senttiä pitkä, mutta se rakentaa oksista suuren kupupesän, joka voi olla halkaisijaltaan yli metrin. Pesä sijaitsee usein puussa, jonne lintu joutuu kantamaan suuren määrän painaviakin oksia.
Leukalappuorneeroa tavataan Argentiinassa, Brasiliassa, Paraguayssa ja Uruguayssa. Lajia on kuvattu melko yleiseksi, ja se on luokiteltu elinvoimaiseksi.


title: Pedro Eugenio Aramburu

text: Pedro Eugenio Aramburu Silveti (21. toukokuuta 1903 Río Cuarto, Argentiina – 29. toukokuuta 1970) oli argentiinalainen kenraali, joka johti sotilasvallankaappausta Juan Perónia vastaan 1955. Hänestä tuli Argentiinan "de facto" -presidentti marraskuusta 1955 toukokuuhun 1958. Radikaali Montoneros-järjestö kaappasi ja murhasi hänet toukokuussa 1970, väitteiden mukaan kostona peronistisen kenraali Juan José Vallen murhasta.


title: Pedro Eugenio Aramburu

text: Perónin hallituksen kukistuttua Argentiinaa johti aluksi Eduardo A. Lonardi, joka vetäytyi syrjään marraskuussa 1955 Aramburun ja Isaac F. Rojasin annettua julkisen lupauksen Argentiinan palauttamisesta demokratian tielle, jos pääsisivät muodostamaan hallituksen. Vuoden 1958 vaaleissa presidentiksi valittiin Arturo Frondizi, ja Aramburu sai väistyä.


title: Kiuruorneero

text: Kiuruorneero, aikaisemmalta nimeltään tasankojuoksija ("Coryphistera alaudina") on orneeroiden heimoon kuuluva varpuslintu. Se on yksi harvoista orneeroista, joilla on päässään harja.


title: Kiuruorneero

text: Kiuruorneeroa tavataan Argentiinassa, Boliviassa, Brasiliassa, Paraguayssa ja Uruguayssa. Lajia on kuvattu melko yleiseksi, ja se on luokiteltu elinvoimaiseksi.


title: Pohjanukonkorento

text: Pohjanukonkorento ("Aeshna caerulea") on ukonkorentoihin kuuluva sudenkorento, jonka takaruumiissa on kirkkaan sinisiä kirjailuja.


title: Pohjanukonkorento

text: Pohjanukonkorennon keskiruumiissa on kapeat sivujuovat, joista etummainen tekee miltei suorakulmaisen mutkan. Aikuisella koiraalla sivujuovat ja takaruumis ovat erityisen heleän siniset, mikä on lajin merkittävä tuntomerkki. Naaraalla puolestaan on kellertävä tai koirasmaisen sininen kuviointi. Korennon takaruumiissa ei ole keltaista tai vihreää väriä kuten muilla ukonkorennoilla. Muutoin pohjanukonkorennon ulkonäkö on paljolti muiden ukonkorentojen kaltainen.


title: Pohjanukonkorento

text: Lajin koiraan väritys vaihtelee lämpötilan mukaan. Alle 16 °C:n lämpötilassa sininen väri takaruumiissa ja silmissä muuttuu ruskeanharmaaksi. Korento sinistyy uudelleen, kun lämpötila nousee. Värin vaihtaminen johtuu siitä, että harmaa on parempi suojaväri saalistajia vastaan ja todennäköisesti myös siitä, että se imee paremmin lämpöä.


title: Pohjanukonkorento

text: Pohjanukonkorennon takaruumis on 40–49 mm pitkä ja takasiipi 34–43 mm pitkä.


title: Pohjanukonkorento

text: Lajin lentoaika ajoittuu kesäkuun puolivälistä elokuun loppuun. Päälentoaika on heinäkuun alkupuolelta elokuun puoliväliin.


title: Pohjanukonkorento

text: Pohjanukonkorento on muihin ukonkorentolajeihin nähden huono lentäjä. Korennon lento on katkonaista, ja se laskeutuu toistuvasti puunrungoille, kiville tai maahan lepäämään. Se saattaa laskeutua myös kelluvan vesikasvin päälle, mitä muut ukonkorennot eivät tee.


title: Pohjanukonkorento

text: Lajia tavataan lähinnä Euraasian pohjoisissa osissa Skandinaviasta Tyynellemerelle. Laji elää jääkauden jälkeisenä reliktinä myös Skotlannissa, Kaukasuksella, Alpeilla ja muilla Keski-Euroopan vuoristoilla. Suomessa pohjanukonkorento on hyvin harvinainen, mutta pohjoisessa yleisempi ja Lapin yleisin sudenkorentolaji. Laji on Suomessa taantunut ja nykyisin monessa paikassa hävinnyt soiden ojituksen takia.


title: Pohjanukonkorento

text: Pohjanukonkorennon elinympäristöä ovat erilaiset suot ja pohjoisessa myös metsäjärvet, tundra-alueet ja muut ympäristöt. Lajia esiintyy etenkin rimpisillä ja pienilampisilla soilla.


title: Arokapuaja

text: Arokapuaja ("Ochetorhynchus phoenicurus") eli aiemmalta nimeltään aro-orneero on orneeroiden heimoon kuuluva varpuslintu.


title: Arokapuaja

text: Arokapuajaa tavataan Argentiinassa ja Chilessä. Lajia on kuvattu harvinaisesta melko yleiseksi. Se on luokiteltu elinvoimaiseksi.


title: Praecereus

text: Praecereus on eteläamerikkalainen kaktuskasvisuku.


title: Praecereus

text: Suvun lajit ova pensasmaisia tai puumaisia, joskus ikääntyessään maanmyötäisiä, tavallisesti runsaasti haarovia ja jopa kuusi metriä korkeita. Varret ovat ohuita, pylväsmäisesti kohoavia tai kaareutuvia ja niissä on vähintään seitsemän uurretta. Varsi ei sisällä limaa. Piikkiryhmissä on neulamaisia tai naskalimaisia piikkejä, jotka kiinnittyvät pyöreisiin ja harmaisiin kääpiöversoihin eli areoleihin. Suppilomaiset tai kellomaiset kukat avautuvat yöksi ja ovat valkoisia tai kellertävän vihreitä. Pohjus on usein käyristynyt ja mehevä. Hedelmä on mehevä, munanmuotoinen, punainen ja sivultaan avautuva. Kukan jäänteet ovat siinä jäljellä. Siemenet ovat mustia, pitkänomaisia ja munamaisia.


title: Praecereus

text:
Suvun kaksi lajia ("Praecereus euchlorus" ja "P. saxicola") kasvaa Boliviassa, Ecuadorissa, Perussa, Venezuelassa ja Trinidadissa.
Anderson E. F. 2001: The Cactus Family. - Timber Press. Portland, Oregon. ISBN 0-88192-498-9


title: Rilliorneero

text: Rilliorneero ("Siptornis striaticollis") on orneeroiden heimoon kuuluva varpuslintu.


title: Rilliorneero

text: Rilliorneeroa tavataan Kolumbiassa, Ecuadorissa ja Perussa. Lajia on kuvattu harvinaiseksi, mutta sen kanta on vakaa. Se on luokiteltu elinvoimaiseksi.


title: F1 Race Stars

text: F1 Race Stars on Codemastersin julkaisema Formula 1 -aiheinen videopeli. Peli on julkaistu vuonna 2012. Se pohjautuu vuoden 2012 Formula 1 -kauteen.


title: F1 Race Stars

text: Pelissä on jokainen F1-kauden 2012 24 kuljettajista ja 12 talleista. Lisäksi pelissä voi ajaa neljällä keksityllä kuljettajalla, jotka ovat Ruby Power ja Jessica Chekker (tallina TecNova-Star) sekä Josh Merit ja Kira Hoshihara (Satsu-Aceler). Pelin 11 rataa pohjautuvat oikeisiin F1-ratoihin, mutta niissä on jotain radan kotimaahan liittyvää. Esimerkiksi Abu Dhabin GP:ssä ajetaan osa matkasta radan vieressä olevassa Formula Rossa -vuoristoradassa. Peliin saa lataamalla lisää ratoja. Joka radalla on myös erilaisia tavarabokseja, joista pelaajat saavat joko vauhtia itselleen tai aiheuttavat harmia vastustajilleen. Peli sai paljon kritiikkiä arvostelijoilta. Sitä on verrattu muun muassa Mario Kartiin.


title: Oranssiotsaorneero

text: Oranssiotsaorneero ("Metopothrix aurantiaca") on orneeroiden heimoon kuuluva varpuslintu.


title: Oranssiotsaorneero

text: Oranssiotsaorneeroa tavataan Boliviassa, Brasiliassa, Kolumbiassa, Ecuadorissa ja Perussa. Lajia on kuvattu harvinaiseksi, mutta sen levinneisyysalue on hyvin laaja, eikä sen uskota olevan vaarassa. Se on luokiteltu elinvoimaiseksi.


title: Kiti Luostarinen

text: Päivi Kristiina Elisabet "Kiti" Luostarinen (s. 7. helmikuuta 1951 Kiuruvesi) on suomalainen elokuvaohjaaja ja käsikirjoittaja. Hänet tunnetaan mm. elokuvistaan "Palnan tyttäret" (2008) ja "Naisenkaari" (1997). Hän on ollut humanististen tieteiden kandidaatti vuodesta 1980. Hän suoritti elokuva-alan opintoja Taideteollisessa korkeakoulussa, Teatterikorkeakoulussa sekä Sheridan Collegessa Kanadassa. Hän oli Elävän kuvan foorumin puheenjohtaja vuosina 1994–1996 ja Suomen elokuvakontakti ry:n puheenjohtaja 1994–1996. Hän istui Suomen ohjaajaliiton hallituksessa vuosina 1991–2001. Vuosina 1991–2008 hän sai kuusi valtion laatutukipalkintoa, vuonna 2003 Vuoden Kiila -palkinnon, vuonna 2008 Vuoden elokuvaohjaaja -palkinnon ja vuonna 2010 Aho & Soldan -elämäntyöpalkinnon.


title: Kiti Luostarinen

text: Luostarinen oli naimisissa edesmenneen säveltäjä Toni Edelmannin kanssa, ja hänellä on vuonna 1982 syntynyt poika ja vuonna 1985 syntynyt tytär.


title: Henno Kamppuri

text: Henno Pellervo Orvo Kamppuri (28. kesäkuuta 1909 Lappeenranta – 24. joulukuuta 1980 Kuopio) oli suomalainen arkkitehti.


title: Henno Kamppuri

text: Kamppurin vanhemmat olivat taidekauppias Artturi Kamppuri ja Evi Hämäläinen. Hän pääsi ylioppilaaksi 1929 Viipurin suomalaisesta lyseosta ja valmistui arkkitehdiksi 1935 Teknillisestä korkeakoulusta. Kamppuri opiskeli myös viulunsoittoa 1921–1926 Viipurin musiikkiopistossa. Kamppuri oli aluksi apulaisena Jalmari Lankisen arkkitehtitoimistossa Viipurissa 1936–1939 ja vuonna 1937 hän perusti myös oman toimiston Viipuriin. Hän oli 1940–1941 Askon Tehtaat Oy:n arkkitehtina ja jatkosodan aikana muun muassa armeijakunnan linnoitusosaston suunnittelutoimiston päällikkönä. Sodan jälkeen Kamppuri toimi 1947–1955 Ylä-Kokemäenjoen seutukaavoitusliiton arkkitehtina ja 1957–1974 Oikeusministeriön arkkitehtina. Hänellä oli myös vuodesta 1946 oma arkkitehtitoimisto Helsingissä.


title: Pseudoacanthocereus

text: Pseudoacanthocereus on kaksilajinen kaktuskasvisuku.


title: Pseudoacanthocereus

text: Aluksi kasvit ovat hieman pystykasvuisia, mutta muuttuvat ajan myötä tavallisesti maanmyötäisiksi. Ne haaroittuvat tyvestään. Varret ovat hoikkia, ja niissä on 3-7 syvää uurretta. Piikkejä on paljon kussakin areolissa, ja ne ovat lyhyitä, neulamaisia ja valkoisia tai ruskehtavia. Kasvit kukkivat yöaikaan, ja kukat ovat suppilomaisia, valkoisia ja jopa 15 cm:n mittaisia. Pohjuksessa on pienten piikkien ryhmiä. Hedelmä on pallomainen, toisinaan päältä litistynyt, kalpean keltainen, voimakastuoksuinen, mehevä ja avautumaton.


title: Pseudoacanthocereus

text:
Lajeista toinen ("Pseudoacanthocereus brasiliensis") kasvaa Brasiliassa, Minas Geraisin alueella, ja toinen ("P. sicariguensis") Venezuelassa.
Anderson, E. F. 2001: The Cactus Family. - Timber Press. Portland, Oregon. ISBN 0-88192-498-9


title: Sosinoja

text: Sosinoja on Kiiminkijoen vesistöalueeseen kuuluva Jaalankajoen sivuhaara Pohjois-Pohjanmaalla Pudasjärvellä. Joen alkupiste on Sosinlampi Sosinkankaan eteläpuolella, mutta siihen laskee ojia myös lännenpää Kalettomanlammesta. Joki on ylävirraltaan puromainen ja kaiken kaikkiaan noin kaksitoista kilometriä pitkä. Se virtaa länsilounaaseen, mutta kääntyy Pikku Palovaaran eteläpäässä luoteeseen. Jaalankajokeen Sosinoja laskee Laitasuon kohdalla. Pikku Palovaaran eteläpäässä joki alittaa Jaalangan ja Jaurakkajärven välisen metsäautotien. Jokivarsi on asumaton ja muutamia suo- ja niittymäisiä osuuksia lukuun ottamatta kivikkoinen. Joessa on runsaasti virtapaikkoja sekä sora- ja hiekkasyvänteitä.


title: Abubakar Tafawa Balewa

text: Alhaji Sir Abubakar Tafawa Balewa (1912 – 15. tammikuuta 1966) oli itsenäistyneen Nigerian ensimmäinen pääministeri vuodesta 1960 vuoteen 1966.


title: Abubakar Tafawa Balewa

text: Balewa kouluttautui opettajaksi ja opiskeli muun muassa Lontoon yliopistossa. Vuonna 1949 hän oli mukana perustamassa Northern People's Congress -puoluetta (NPC), jonka edustajana hänet valittiin Nigerian hallitukseen ensi kerran 1952. Vuonna 1957 hänet valittiin pääministeriksi, ja hän jatkoi tässä tehtävässä myös Nigerian itsenäistyttyä 1960 sovittuaan vallanjaosta presidentti Nnamdi Azikiwen kanssa. Balewan sovinnollinen tyyli auttoi pitämään parlamentin koossa, vaikka vastustus oli voimakasta.


title: Abubakar Tafawa Balewa

text: Vuoden 1966 tammikuussa Balewa surmattiin Nigerian ensimmäisessä vallankaappauksessa, jonka tekivät siviilit.


title: Abubakar Tafawa Balewa

text: Balewa tunnettiin myös kirjailijana. Hänen tunnetuin teoksensa on historiallinen romaani "Shaihu Umar".


title: Pseudorhipsalis

text: Pseudorhipsalis on muutamalajinen kaktuskasvisuku.


title: Pseudorhipsalis

text: Kasvit ovat päällyskasveina kasvavia ja pensasmaisia kaktuksia, joilla on kaarevat ja tyvestä liereät, muutoin litteät ja lehtimäiset varret. Ne ovat piikittömiä. Kasvit ovat päiväkukkijoita, ja kukat ovat suppilomaisia tai ratasmaisia, valkoisia tai kellertäviä. Pohjuksessa on muutama pieni suomu. Hedelmä on marjamainen ja väriltään vaalea, usein purppuransävyinen. Munanmuotoiset siemenet ovat tummanruskeita.


title: Pseudorhipsalis

text: Suku kasvaa Keski-Amerikassa ja Karibian alueella, yksi laji ("P. ramulosa") myös suuressa osassa Etelä-Amerikkaa.


title: Pseudorhipsalis

text:
Suvussa on kuusi lajia:
Anderson, E. F. 2001: The Cactus Family. - Timber Press. Portland, Oregon. ISBN 0-88192-498-9


title: Game over

text: Game over on videopeleissä esiintyvä viesti, joka kertoo pelaajalle, että peli on päättynyt. Näin voi käydä, jos pelaaja on esimerkiksi menettänyt kaikki elämänsä pelissä. Pelaaja joutuu usein aloittamaan pelin tai tason alusta, kun viesti on tullut. Lausetta on sittemmin käytetty myös muissa merkityksissä.


title: Þorsteinn Erlingsson

text: Þorsteinn Erlingsson (27. syyskuuta 1858 Fljótshlíð – 28. syyskuuta 1914 Reykjavík) oli islantilainen romantiikan runoilija.


title: Þorsteinn Erlingsson

text: Hän oli ateisti ja sosialisti.


title: Þorsteinn Erlingsson

text: Hän kuoli keuhkokuumeeseen. Hänet on haudattu Hólavallagarður við Suðurgötulle Reykjavíkissa.


title: Þorsteinn Erlingsson

text: Hän oli kahdesti naimisissa. Hänella oli kaksi lasta toisen vaimonsa kanssa.


title: Jalmari Lankinen

text:
Jalmari Arvi Lankinen (1. helmikuuta 1894 Antrea – 18. toukokuuta 1970 Lahti) oli suomalainen arkkitehti.
Lankisen vanhemmat olivat muurari Matti Lankinen ja Sohvi Tilli. Hänen ensimmäinen puolisonsa vuodesta 1923 oli opettaja Elina ja toinen vuodesta 1933 Siiri Jäppinen. Lankinen pääsi ylioppilaaksi Viipurin suomalaisesta realilyseosta 1916 ja valmistui arkkitehdiksi 1921 Teknillisestä korkeakoulusta. Lankinen oli aluksi apulaisena Uno Ullbergin arkkitehtitoimistossa Viipurissa 1921–1925 ja Viipurin kaupungin rakennustoimistossa 1925–1927. Oman toimistonsa Lankinen perusti Viipuriin 1927. Sotien jälkeen toimisto siirtyi Lahteen. Lankinen opetti myös Viipurin teollisuuskoulussa ja Viipurin taiteenystävien piirustuskoulussa.


title: Jalmari Lankinen

text: Lankisen poika toisesta avioliitosta, arkkitehti Juha Lankinen tutki Viipurin rakennushistoriaa ja toteutti työryhmineen Etelä-Karjalan museossa sijaitsevan Viipurin kaupungin pienoismallin.


title: Pterocactus

text: Pterocactus on eteläisimmän Amerikan kaktuskasvisuku, jonka nimi tulee kreikan sanasta pteron 'siipi' ja viittaa siivellisiin siemeniin.


title: Pterocactus

text: Lajit ovat kääpiömäisen pieniä, pensasmaisia kaktuksia. Niiden juuret ovat mukulamaisia, ja niistä kasvaa yksi tai useampia maanalaisia tai hieman maanpinnan yläpuolelle kohoavia varsia, joihin puolestaan kehittyy useita lyhytikäisiä ilmaversoja. Varret ovat pallomaisia, nuijamaisia tai lieriömäisiä ja vihreitä, ruskeita tai purppuraisia, muutaman sentin pituisia. Niiden pinta on usein nystyinen. Lehdet ovat pieniä, naskalimaisia ja lyhytikäisiä. Areoleissa on hienoja piikkejä ja väkäskarvoja (glokidioita) sekä muutama neulamainen, naskalimainen tai paperimainen piikki. Kukat sijaitsevat varren päässä terminaalisesti ja ovat vajonneet varren kärkeen. Väriltään kehälehdet ovat keltaisia tai punertavia, ja kehä on ratasmainen. Pohjus on hieman nystyinen ja siinä on pienten piikkien ryhmiä. Heteet ovat kosketusherkkiä. Hedelmä on kuiva ja kärjen tuntumasta avautuva. Siemenet ovat siivellisiä ja litteitä.


title: Pterocactus

text: Suku on levinnyt Argentiinaan, kaikkialle Patagoniaan ja luoteessa Saltaan asti.


title: Pterocactus

text:
Suvussa on yhdeksän lajia:
Anderson, E. F. 2001: The Cactus Family. - Timber Press. Portland, Oregon. ISBN 0-88192-498-9


title: Bernard Baruch

text: Bernard Mannes Baruch [bəˈruːk] (19. elokuuta 1870 Camden, Etelä-Carolina – 20. kesäkuuta 1965 New York) oli amerikanjuutalainen sijoittaja, hyväntekijä, valtiomies ja poliittinen neuvonantaja.


title: Bernard Baruch

text: Baruch toimi nuoruudessaan Wall Streetin pörssimeklarina ja kokosi näin myös itselleen suuren omaisuuden, jonka käytti pääosin hyväntekeväisyyteen. Vuonna 1916 presidentti Woodrow Wilson nimitti hänet kansallisen puolustuskomitean neuvonantajaksi. Siitä pitäen Baruch toimi monien demokraattipresidenttien neuvonantajana. Hän oli Versailles’n rauhanneuvotteluissa 1919 Yhdysvaltojen valtuuskunnan taloudellisena neuvonantajana.


title: Bernard Baruch

text: Suurimmilleen Baruchin arvovalta nousi presidentti Franklin D. Rooseveltin aikana. Hän nimitti Baruchin toisen maailmansodan aikana Yhdysvaltojen sotatoimia koordinoivan Office of War Mobilizationin johtajan neuvonantajaksi. Presidentti Harry S. Truman nimitti Baruchin Yhdysvaltojen edustajaksi YK:n ydinenergiakomiteaan. Tässä tehtävässä hän laati niin sanotun ”Baruchin suunnitelman”, joka pyrki varmistamaan ydinenergian kehittämisen ennen kaikkea rauhanomaiseen käyttöön. Suunnitelman toteuttaminen kariutui Neuvostoliiton vastustukseen.


title: Bernard Baruch

text: Vuonna 1920 Baruch julkaisi kirjan "The Making of the Reparation and Economic Sections of the Treaty", jossa hän kritisoi voimakkaasti Versailles’n rauhanehtoja. Hän kirjoitti myös kaksi omaelämäkerrallista teosta, "My Own Story" (1957) ja "The Public Years" (1961).


title: Bernard Baruch

text: Bernard M. Baruchin mukaan on nimetty New Yorkin kaupunginyliopiston (CUNY) Manhattanilla sijaitseva Baruch College.


title: H. G. Wellsin bibliografia

text: H. G. Wells oli tuottelias kirjoittaja sekä fiktiivisen kirjallisuuden että tietokirjallisuuden parissa. Hänen kirjailijanuransa kesti yli 60 vuotta, ja häntä pidetään ensimmäisten tieteisromaaniensa ansiosta yhtenä tieteiskirjallisuuden isistä (muiden ollessa Jules Verne ja Hugo Gernsback).


title: Rómulo Betancourt

text: Rómulo Ernesto Betancourt Bello (22. helmikuuta 1908 – 28. syyskuuta 1981) oli venezuelalainen poliitikko, joka tunnetaan ”Venezuelan demokratian isänä”. Hän oli maan presidentti 1945–1948 ja uudelleen 1959–1964 sekä Venezuelan 1900-luvun tärkeimmän puolueen Acción Democrátican perustaja ja johtaja.


title: Rómulo Betancourt

text: Betancourt osallistui Venezuelan niin sanottuun sotilas- ja kansalliskapinaan 1928, joutui vangiksi ja eli vapauduttuaan pitkään maanpaossa. 1940-luvulla hänen kirjoituksensa El País -lehdessä herättivät huomiota läpi Etelä-Amerikan. Betancourt tunnettiin diktatuurien vastustajana.


title: Rómulo Betancourt

text: Rómulo Betancourt syntyi Guatiressa lähellä pääkaupunkia Caracasta. Oppikoulun jälkeen hän opiskeli Venezuelan keskusyliopistossa. Hänet karkotettiin maasta poliittisen agitaation vuoksi. Hän siirtyi Costa Ricaan, jossa hän perusti ja johti kommunistisia ryhmiä. Hänestä jopa tuli 22-vuotiaana maan kommunistipuolueen johtaja.


title: Rómulo Betancourt

text: Vuonna 1937 hän erosi kommunistipuolueesta ja palasi kotimaahansa ja perusti Partido Democrático Nacional -puolueen, jonka nimeksi vuonna 1941 otettiin Acción Democrática (AD).


title: Rómulo Betancourt

text: Betancourt nousi ensi kerran presidentiksi vuoden 1945 sotilasvallankaappauksessa. Hän toteutti monia uudistuksia kuten yleisen äänioikeuden ja ryhtyi ottamaan maassa toimivien öljy-yhtiöiden voitosta puolet valtiolle yritettyään ensin kansallistaa ne.


title: Arvostetulla alueella

text: Arvostetulla alueella on Lasse Naukkarisen ohjaama suomalainen dokumenttielokuva vuodelta 2010. Elokuva kertoo tutkielmanomaisesti nykyään "arvostetun alueen" leiman kiinteistönvälittäjiltä myynninedistämistarkoituksessa saaneesta ohjaajan omasta asuinalueesta, Espoossa sijaitsevasta Tuomarilasta. Ohjaaja pohtii kuinka kiintymys omaan asuinalueeseen syntyy ja kuinka uudisrakentaminen muuttaa intiimiä asuinympäristöä jopa kyseenalaiseen suuntaan.


title: Tails

text: Tails tarkoittaa seuraavia asioita:


title: Puotila (sukunimi)

text: Puotila on suomalainen sukunimi, joka on muun muassa seuraavilla henkilöillä:


title: Little Boy (Jukka Kuoppamäen albumi)

text: Little Boy on Jukka Kuoppamäen vuonna 1972 Yhdysvalloissa ilmestynyt albumi. Sillä kuullaan englanninkielisiä versioita Kuoppamäen vanhoista hiteistä. Käännöksistä vastasi Pertti Reponen yhtä kappaletta lukuun ottamatta, jonka käänsi Frank Robson. Levyn julkaisi pienlevy-yhtiö Murbo Records ja kustansi Jukka Kuoppamäki & Co. -yritys.


title: Little Boy (Jukka Kuoppamäen albumi)

text:
Kuoppamäki lauloi versionsa vanhojen suomenkielisiä versioita varten tehtyjen nauhojen päälle, joiden oikeudet hän oli ostanut EMI:ltä. Merkittävänä apuna albumilla oli Kuoppamäen yhdysvaltalainen ystävä Warren Schatz, joka auttoi löytämään levylle julkaisijan. Sen löytäminen oli vaikeaa, sillä suurin osa heidän kokeilemistaan levy-yhtiöistä oli kiinnostunut ainoastaan heavy-musiikista. Schatz myös suunnitteli albumin kansikuvan.A-puoli
B-puoli


title: Stockton Kings

text: Stockton Kings on koripalloseura Kalifornian Stocktonista. Se pelaa NBA:n kehityssarjassa ja toimii NBA-seura Sacramento Kingsin farmijoukkueena.


title: Stockton Kings

text: Joukkue tunnettiin vuosina 2008–2018 nimellä Reno Bighorns. Bighorns varasi vuoden 2014 varaustilaisuudessa suomalaisen Joonas Cavénin.


title: Stockton Kings

text: Sacramento Kings ilmoitti huhtikuussa 2018 siirtävänsä joukkueen Stocktoniin ja uudelleennimeävänsä sen Stockton Kingsiksi.


title: Westchester Knicks

text: Westchester Knicks on koripalloseura New Yorkin White Plainsista. Se pelaa D-liigassa ja toimii NBA-seura New York Knicksin farmijoukkueena.


title: Delaware 87ers

text: Delaware 87ers on koripalloseura Delawaren Newarkista. Se pelaa D-liigassa ja toimii NBA-seura Philadelphia 76ersin farmijoukkueena.


title: Sparta Team Automaailm

text: Sparta Team Automaailm on Viron pääsarjassa Meistriliigassa pelaava salibandyseura. Seuran toinen joukkue Sparta Team Automaailm II pelaa Viron toiseksi korkeimmalla sarjatasolla esiliigassa.


title: Santa Cruz Warriors

text: Santa Cruz Warriors on koripalloseura Kalifornian Santa Cruzista. Se pelaa D-liigassa ja toimii NBA-seura Golden State Warriorsin farmijoukkueena.


title: Laulun taika

text: Laulun taika on vuoden 1997 pääsiäisenä ilmestynyt albumi, jolla esiintyvät Jukka Kuoppamäki ja hänen tyttärensä Taika Kuoppamäki. Levy sisältää Jukan vuosien varrella kirjoittamia kansanmusiikkityylisiä pelimannilauluja.Kuoppamäki: s. 168–169


title: Laulun taika

text: Jukka ja Taika Kuoppamäki olivat vuonna 1996 perustaneet Taika-nimisen kansanmusiikkiryhmän, joka esitti lauluja juhlissa ja konserteissa. Warner Musicin Timo Lindströmin hyväksynnän jälkeen kaksikko alkoi työstää yhteistä albumia. Äänityksessä käytettiin Jouni Järvelän Hollolassa johtamaa kansanmusiikkiryhmää, johon kuului muutama viulu, harmoni, kontrabasso ja haitari, minkä lisäksi Jukka Kuoppamäki itse soitti kitaraa. Kappaleiden harjoittelun jälkeen materiaali käytiin äänittämässä Hollolan Petrax-studiolla studiolivenä.


title: Laulun taika

text: Albumi nousi Suomen virallisen listan sijalle 20 toukokuussa 1997. Listaviikkoja kertyi kaikkiaan kolme. Lisäksi kappale ”Sade on mun kyyneleeni” ylsi soittolistoille. Kuoppamäki oli ollut albumilistalla edellisen kerran vuonna 1973.


title: Memories (Bonnie Bramlettin albumi)

text: Memories on yhdysvaltalaisen laulaja ja lauluntekijä Bonnie Bramlettin studioalbumi vuodelta 1978.


title: Memories (Bonnie Bramlettin albumi)

text: Levy-yhtiö on Capricorn Records, jonka pääpaikka on sijainnut osoitteessa 535 Cotton Avenue, Macon, GA. 31201.


title: Memories (Bonnie Bramlettin albumi)

text: Tuottaja ja sovittaja on Deke Richards. Jousisovitukset on tehnyt Gene Page.


title: Memories (Bonnie Bramlettin albumi)

text: Euroopassa LP-levyjä on valmistettu Länsi-Saksassa. Kannen on valmistanut Gerhard Kaiser GmbH, Essen.


title: Memories (Bonnie Bramlettin albumi)

text: Tämän albumin jälkeen Bonnie Bramlett on muun muassa ollut taustalaulajana Delbert McClintonin albumilla "The Jealous Kind" (1980).Jousisovitukset kappaleilla 1.2–1.4 ja 2.4 on tehnyt Gene Page.sekäTaustalaulu: Sherlie Matthews, Venetta Fields, Clydie King.


title: Memories (Bonnie Bramlettin albumi)

text: Capricorn Studios, Macon, Georgia: Sam Whiteside apulaisenaan David Pinkston.


title: Memories (Bonnie Bramlettin albumi)

text: Studio Son Quebec, Montreal, Kanada: Tim Hewlings apulaisenaan Serge Gaudet.


title: Memories (Bonnie Bramlettin albumi)

text: Mom and Pops Company Store, Studio City, Kalifornia: Steve Pouliot apulaisenaan Jim Nau.


title: Memories (Bonnie Bramlettin albumi)

text: Masteroinnin on tehnyt George Marion Sterling Soundissa.


title: Ydinmajakka

text: Ydinmajakka on majakka, joka käyttää voimanlähteenään ydinenergiaa. Ydinmajakoiden käyttämän sähkön tuottamiseen käytetään yleisimmin pieniä RTG-generaattoreita, jotka tuottavat sähköä radioaktiivisten aineiden hajotessa syntyvästä lämmöstä termoparien avulla.


title: Ydinmajakka

text: Neuvostoliitto rakensi Barentisinmeren, Vienanmeren ja Suomenlahden rannoille noin tuhat RTG-käyttöistä majakkaa, joista kolmasosa oli edelleen käytössä 2008. Ydinmajakat ja niiden RTG-virtalähteet ovat osoittautuneet ongelmallisiksi niiden huonon suojauksen takia, ja niitä ryhdyttiin purkamaan Venäjän rannikoilta Norjan ja Suomen avustuksella. Viimeiset polttoaineenaan Strontium-90:ä käyttäneet ydinparistot saatiin purettua Barentsinmeren ja Vienanmeren rannoilta vuonna 2009. Norjan avustuksella ainakin 180 ydinmajakan voimanlähteet korvattiin turvallisemmilla aurinkopaneeleilla. Hanketta pyrittiin jatkamaan vuonna 2011 Koillisväylän muissa osissa ja Venäjän kaukoidässä olleiden ydinmajakoiden purkamisella.


title: Ydinmajakka

text: Vastaavasti Suomenlahdella, Suomen rajan ja Koiviston välillä oli lähes 30 ydinmajakkaa, joiden turvallinen käyttöikä ylittyi vuosilla. Vielä kesällä 2011 osa majakoiden ydinparistoista oli purkamatta, joskin niiden poistaminen oli tarkoitus tehdä saman vuoden lopulla. Majakoiden sijainti haluttiin salata säteilylähdevarkauksien ja ilkivallan välttämiseksi kunnes ydinparistot olisi purettu.


title: Ydinmajakka

text: Yhdysvalloissa on ollut tähän mennessä yksi ydinmajakka. Maan ensimmäinen ja ainoaksi jäänyt ydinmajakka, Baltimore Harbor Light, sai RTG-reaktorin toukokuussa 1964. Se toisin poistettiin vuosi myöhemmin ja korvattiin tavallisella sähkögeneraattorilla. Majakka on nykyisin aurinkokäyttöinen.


title: Joulun taika

text: Joulun taika on vuoden 1997 lopulla ilmestynyt jouluaiheinen musiikkialbumi, jolla esiintyvät Jukka Kuoppamäki sekä hänen tyttärensä Taika Kuoppamäki. Säestäjänä toimivat Lahden kaupunginorkesterin puhaltimet ja jouset.


title: Joulun taika

text: Projektin tekeminen oli haastavaa, sillä Kuoppamäet olivat olettaneet, että albumi tehdään edellisen "Laulun taika" -levyn tavoin pelimannihengessä. Sovittaja Luis Pasquet vei kuitenkin musiikillista linjaa enemmän big band -musiikin ja amerikkalaisen viihdemusiikin suuntaan. Taika ja Jukka Kuoppamäelle tuotti vaikeuksia laulaa kappaleita ilman perinteistä komppia. Jälkeenpäin Jukka Kuoppamäki on kuitenkin kiittänyt Pasquet’n sovittajan työtä. Kuoppamäen mukaan Pasquet osasi jalostaa hänen yksinkertaista sointumaailmaansa, minkä myötä lauluista on tullut ajattomia.


title: Lemmen taika

text: Lemmen taika on Taika ja Jukka Kuoppamäen kolmas ja viimeinen yhteinen albumi vuodelta 1998. Musiikillisesti se jatkaa samaa linjaa kuin edelliset levyt "Laulun taika" ja "Joulun taika".


title: Lemmen taika

text: Albumilta julkaistiin singlet ”Taivaalla kuu” ja ”Sinua en unohda”.Kuoppamäki: s. 254


title: Oscar Taveras

text: Oscar Francisco Taveras (19. kesäkuuta 1992 Puerto Plata – 26. lokakuuta 2014 Puerto Plata) oli dominikaanilainen baseballpelaaja.


title: Oscar Taveras

text: Kopparina pelannut Taveras teki MLB-debyyttinsä St. Louis Cardinalsin paidassa toukokuussa 2014. Häntä pidettiin yhtenä ikäluokkansa parhaimmista lupauksista. Taveras ehti pelata urallaan 80 MLB-runkosarjaottelua.


title: Oscar Taveras

text: Taveras menehtyi auto-onnettomuudessa kotikaupungissaan Puerto Platassa 26. lokakuuta 2014, vain pari viikkoa Cardinalsin hävittyä National Leaguen loppuottelusarjan San Francisco Giantsia vastaan. Hän oli kuollessaan 22-vuotias. Onnettomuudessa kuoli myös Taverasin tyttöystävä.


title: Senzo Meyiwa

text: Senzo Robert Meyiwa (24. syyskuuta 1987 Durban – 26. lokakuuta 2014 Vosloorus) oli eteläafrikkalainen jalkapallomaalivahti.


title: Senzo Meyiwa

text: Meyiwan seura koko hänen ammattilaisuransa ajan oli Etelä-Afrikan pääsarjan suurseura Orlando Pirates. Hän toimi myös seuran kapteenina. Etelä-Afrikan maajoukkueessa Meyiwa pelasi 6 A-maaottelua.


title: Senzo Meyiwa

text: Meyiwa ammuttiin kuoliaaksi hänen vieraillessaan tyttöystävänsä luona Vosloorusin townshipissä, noin 20 kilometrin päässä Johannesburgista.


title: Linnansilta (Viipuri)

text: Linnansilta (, "Krepostnoj most", vanhalta suomalaiselta nimeltään Turunsilta) on Viipurissa sijaitseva silta, joka ylittää Linnasalmen ja yhdistää vanhan kaupunkikeskustan sen länsipuoliseen Linnasaareen. Ensimmäinen puusilta paikalle rakennettiin jo 1600-luvulla ja nykyinen teräsbetonisilta valmistui 1980.


title: Linnansilta (Viipuri)

text: Vuonna 1293 perustettu Viipurin linna oli aluksi yhdistetty mantereeseen ja Linnasaareen kahdella vedettävällä sillalla. Ensimmäinen koko Linnasalmen ylittävä silta rakennettiin vasta 1600-luvulla. Se oli osa Turun ja Viipurin yhdistänyttä Suurta rantatietä, joten siltaa alettiin kutsumaan Turunsillaksi. Puurakenteista siltaa korjattiin lukuisia kertoja vuosien saatossa, kunnes Saimaan kanavan avaamisen yhteydessä 1856 valmistui uusi avattava silta. Laivojen kulkiessa sen kaupunginpuoleinen pää vedettiin maihin. Silta paloi vuonna 1868 ja rakennettiin uudelleen 1869–1870. Vuonna 1888 siltaa paranneltiin jälleen ja 1895 rakennettiin vetosillan tilalle käsikäyttöisesti toimiva kääntösilta, joka mahdollisti kahden aluksen yhtäaikaisen kulkemisen.


title: Linnansilta (Viipuri)

text: Vuonna 1912 Linnansilta sai raitiovaunukiskot, kun Linnasaaren ja keskustan välinen raitioliikenne aloitettiin. 1900-luvun alkuvuosikymmeninä Linnansilta avattiin kesäaikana kerran tunnissa 10–15 minuutin ajaksi, mikä aiheutti isoja ruuhkia sillan molempiin päihin. Kun liikenne taas päästettiin sillalle, pyrkivät ihmiset ylittämään sen mahdollisimman nopeasti, mikä puolestaan sai usein aikaan vakavia onnettomuuksia. Erityisesti hevoset pelkäsivät vilkasliikenteistä siltaa.


title: Linnansilta (Viipuri)

text: Talvisodan aikana Linnansilta kärsi pommituksissa pahoja vaurioita ja jatkosodan sytyttyä neuvostoliittolaiset räjäyttivät sen elokuussa 1941, ennen kuin suomalaiset valtasivat kaupungin takaisin. Silta rakennettiin syksyn aikana uudelleen sotavankityövoimalla ja se vihittiin käyttöön marraskuun lopulla 1941. Tammikuussa 1942 alettiin Linnansillan kaupunginpuoleiseen päähän jälleen rakentamaan uutta kääntösiltaa, joka saatiin valmiiksi toukokuun aikana. Jatkosodan perääntymisvaiheen aikana 20. kesäkuuta 1944 suomalaiset joukot puolestaan räjäyttivät Linnansillan. Se tapahtui kun Suomen lippu oli noin kello 16.45 laskettu Viipurin linnan tornista ja viimeiset suomalaiset poistuneet kaupungin keskustan alueelta.


title: Linnansilta (Viipuri)

text: Viipurin siirryttyä syksyllä 1944 Neuvostoliiton haltuun, lakkasi liikenne Saimaan kanavalla ja kääntösilta jäi lähes kokonaan vaille käyttöä. Linnansilta purettiin lopulta 1960-luvun puolivälissä kanavan uudelleenrakentamisen yhteydessä. Liikenne siirtyi samalla modernille Pietarin sillalle, joka oli valmistunut vuonna 1960 parisataa metriä Linnansillan itäpuolelle. Nykyinen teräsbetoninen silta rakennettiin vuosina 1979–1980. Sen keskiosasta on aikaisempien siltojen tavoin kulkuyhteys Viipurin linnaan.


title: Tää päivä hääpäivä

text: Tää päivä hääpäivä on Timo Tervon studio-albumi vuodelta 1995


title: Tule lähemmäksi

text: Tule lähemmäksi on Timo Tervon studio-albumi vuodelta 1985


title: Calle Lindh

text: Calle Lindh (s. 10. maaliskuuta 1990) on ruotsalainen alppihiihtäjä, joka edustaa Bergsjö Hassela AK -seuraa.


title: Calle Lindh

text: Lindh kilpaili maailmancupissa ensimmäisen kerran Garmisch-Partenkirchenin pujottelussa helmikuussa 2009. Ensimmäiset maailmancupin pisteensä hän saavutti lokakuussa 2014 oltuaan 14:s Söldenin suurpujottelussa. Kymmenen parhaan joukkoon hän sijoittui ensimmäisen kerran joulukuussa 2014 oltuaan Åren pujottelussa kuudes.


title: Salah al-Din al-Bitar

text: Salah al-Din al-Bitar (tai "Salah el Din Bitar", 1912 Damaskus, Syyria – 21. heinäkuuta 1980 Pariisi, Ranska) oli syyrialainen poliitikko, joka perusti vaikutusvaltaisen Baath-puolueen yhdessä Michel Aflaqin kanssa. Hän toimi myös Syyrian pääministerinä useita kertoja alkaen maaliskuun 1963 vallankumouksesta.


title: Salah al-Din al-Bitar

text: Vuonna 1966 hän joutui pakenemaan maasta, asui sitten etupäässä Euroopassa eikä enää toiminut politiikassa.


title: Salah al-Din al-Bitar

text: Al-Bitar salamurhattiin Pariisissa 1980. Ennen murhaa hän oli ilmoittanut Ranskan poliisille saaneesa puhelimitse useita uhkauksia, joissa hänet aioittiin surmata. Murhapäivänä al-Bitar oli saanut puhelun jossa hänet oli pyydetty antamaan haastattelu arabiankieliselle tiedotusvälineelle. Al-Bitarin odottaessa hissiä murhaaja ampui al-Bitariin kaksi laukausta. Tekijää ei ole vieläkään saatu kiinni.


title: Timo Tervo (albumi)

text: Timo Tervo on Timo Tervon studio-albumi vuodelta 1986


title: Katšin

text: Katšin on tiibetiläis-burmalainen kieli, jota puhutaan Myanmarissa Kachinin osavaltiossa ja Kiinassa Yunnanin provinssissa. Sen läheisimmät sukulaiskielet ovat Myanmarissa puhuttu taman ja Intiassa puhuttu singpho.


title: Katšin

text: Katšinia puhuu äidinkielenään Myanmarissa ja Kiinassa ihmistä.


title: Kachin

text: Kachin voi tarkoittaa seuraavia asioita:


title: Cohiba Esplendidos

text: Cohiba Esplendidos on kuubalainen sikarimerkki. Sikarin pituus on 178 millimetriä, paksuus 18,65 millimetriä ja paloaika 2,5 tuntia. Tupakanlehtiä, joista sikari tehdään, kypsytellään kauemmin kuin yleensä sikareissa.


title: Chester Bowles

text: Chester Bliss Bowles (5. huhtikuuta 1901 Springfield, Massachusetts – 25. toukokuuta 1986 Essex, Connecticut) oli yhdysvaltalainen liberaalidemokraattinen poliitikko ja diplomaatti. Hänet tunnetaan myös Benton & Bowles -mainostoimiston toisena perustajana.


title: Chester Bowles

text: Bowles kävi Choate School -nimistä yksityistä sisäoppilaitoskoulua Connecticutin osavaltion Wallingfordissa ja suoritti sitten bachelor-tutkinnon Yalen yliopiston Sheffield Scientific Schoolissa 1924. Hän työskenteli vuoden verran lehtitoimittajana kunnes siirtyi copywriteriksi mainosalalle ja perusti vuonna 1929 Benton & Bowles -mainostoimiston (nyk. D’Arcy Masius Benton & Bowles) yhdessä William Bentonin kanssa, josta tuli sittemmin senaattori. 1930-luvun lamasta huolimatta mainostoimisto menestyi erinomaisesti, ja Bowles vetäytyi sen hallituksen puheenjohtajaksi 1936 kunnes luopui toimiston osakkuudesta 1941.


title: Chester Bowles

text: Toisen maailmansodan aikana Bowles pyrki laivaston palvelukseen, mutta kuulovaurio esti aikeet. Sen sijaan hän pääsi Connecticutin osavaltion sodanaikaiseen säännöstelytoimistoon, jossa eteni hintasäännöstelyn johtajaksi. Tämän ansiosta presidentti Franklin Delano Roosevelt nimitti Bowlesin 1943 säännöstelytoiminnan liittovaltiotason tehtäviin.


title: Chester Bowles

text: Sodan jälkeen vuonna 1946 Bowlesista tuli talouden tasapainottamisviraston johtaja. Samoihin aikoihin hän pyrki Connecticutin kuvernööriksi, muttei onnistunut. Vuonna 1946 Bowles oli myös mukana Yhdysvaltojen valtuuskunnassa kaikkien aikojen ensimmäisessä Unesco-konferenssissa Pariisissa. Vuosina 1947–1948 hän toimi YK:n pääsihteeri Trygve Lien erikoisavustajana ja vuosina 1948–1951 vasta perustetulle Unicefille varoja keräävän United Nations Appeal for Children -kampanjan kansainvälisenä puheenjohtajana.


title: Chester Bowles

text: Chester Bowles pääsi Connecticut kuvernööriksi 1948, mutta ei tullut valituksi uudelleen 1950 muun muassa liian liberaalien näkemystensä vuoksi. Presidentti Harry S. Truman nimitti Bowlesin suurlähettilääksi Intiaan ja Nepaliin vuosiksi 1951–1953, minkä jälkeen hänet valittiin Yhdysvaltain edustajainhuoneen jäseneksi vuosiksi 1959–1960. Hän pyrki useita kertoja tuloksetta demokraattien senaattoriehdokkaaksi.


title: Chester Bowles

text: Senaattori John F. Kennedy nimitti Bowlesin 1960 ulkopoliittiseksi avustajakseen ja alivaltiosihteeriksi (Under Secretary of State) 1961, mutta hänet korvasi pian George Ball suuressa tehtävien kierrätyksessä, joka tuli tunnetuksi nimellä "kiitospäivän verilöyly". Joulukuussa 1961 Bowles nimitettiin presidentin erityisavustajaksi Afrikan, Aasian ja Latinalaisen Amerikan kysymyksissä. Vuonna 1963 Bowles lähetettiin jälleen suurlähettilääksi Intiaan, jossa palveli läpi Kennedyn ja Lyndon B. Johnsonin presidenttikausien. Hän kehitti erinomaiset suhteet Intian ensimmäiseen pääministeriin Jawaharlal Nehruun. Maaliskuussa 1967 hänen lähetystöstään haki poliittista turvapaikkaa Josef Stalinin ainoa tytär, kirjailija Svetlana Allilujeva. Turvapaikka myönnettiin ja Bowles järjesti Allilujevan Intiasta nopeasti edelleen Sveitsiin.


title: Chester Bowles

text: Bowles sai kaksi lasta ensimmäisestä ja kolme lasta toisesta avioliitostaan. Hänen vanhin tyttärensä Sally Bowles (1938–2011) jatkoi isänsä jalanjäljissä julkisen sektorin tehtävissä. Pojista Chester Bowles Jr. on arkkitehti ja Samuel Bowles tunnettu ekonomisti.


title: Karibi

text: Karibi on Etelä-Amerikan koillisosassa asuvien karibien puhuma kieli. Se kuuluu karibilaisten kielten kielikuntaan ja sitä puhuu äidinkielenään ihmistä.


title: Native Sons of a Far-away Country

text: Native Sons of a Far-away Country on Bluesoundsin toinen studioalbumi, joka julkaistiin vuonna 1981.


title: Chacal-luokka (tykkivene)

text: Chacal-luokka oli Ranskan laivaston kahdeksan aluksen muodostama tykkiveneluokka. Dupuy de Lômen suunnittelemissa aluksissa oli kaksoispohjalla varustettu puinen runko ja kaksi prikitakiloitua mastoa.


title: Martinus

text: Martinus voi tarkoittaa seuraavia:


title: Jätkän rakkaus

text: Jätkän rakkaus on Tulipunaruusujen studio-albumi vuodelta 1994


title: Humppatusina

text: Humppatusina on Tulipunaruusujen studioalbumi vuodelta 1977


title: Pygmaeocereus

text: Pygmaeocereus on vähälajinen eteläamerikkalainen kaktuskasvisuku, joka on läheistä sukua ruostekaktuksille ("Haageocerus").


title: Pygmaeocereus

text: Lajit ovat pienikokoisia, yksivartisia tai mätästäviä, usein tuskin maanpinnan yläpuolelle kohoavia kaktuksia, joilla on tavallisesti mehevät juuret. Varsi on pallomainen, vihreä, halkaisijaltaan yhdestä viiteen senttimetriä. Siinä on 8-15 uurretta, joiden väleissä on usein kyhmyjä. Areolit ovat pyöreitä tai pitkänomaisia ja villakarvaisia. Piikkejä niissä on useita, ja ne ovat tavallisesti erilaistuneet keski- ja säteittäispiikeiksi. Pituutta piikeillä voi olla puoli senttiä. Kasvit kukkivat yöllä, kukka on leveän suppilomainen, valkoinen ja kuusi senttimetriä leveä. Kukan tyvimalja on pitkä ja hoikka. Hedelmä on pallomainen tai päärynän muotoinen.


title: Pygmaeocereus

text: Suku on kotoisin Perusta.


title: Pygmaeocereus

text:
Lajeja suvussa on kolme:
Anderson, E. F. 2001: The Cactus Family. - Timber Press. Portland Oregon. ISBN 0-88192-498-9


title: Here Come the Golden Hearts

text: Here Come the Golden Hearts on Bluesoundsin kolmas ja viimeiseksi jäänyt studioalbumi, joka julkaistiin vuonna 1982.


title: Here Come the Golden Hearts

text: B-puoli


title: Yū Aoi

text: Yū Aoi ( "Aoi Yū", s. 17. elokuuta 1985 Fukuokan prefektuuri, Japani) on japanilainen näyttelijä.


title: Kako

text: Kako on bantukieli, jota puhutaan Kamerunissa, Keski-Afrikan tasavallassa ja Kongon tasavallassa. Sitä puhuu äidinkielenään ihmistä.


title: Sandmeyer-reaktio

text: Sandmeyer-reaktio on kemiallinen reaktio, jossa aromaattinen diatsoniumsuola reagoi kupari(I)suolan läsnä ollessa muodostaen aromaattisen halogenidin tai nitriilin. Sandmeyer-reaktio on nimetty löytäjänsä sveitsiläisen kemistin Traugott Sandmeyerin mukaan joka raportoi reaktion vuonna 1884. Sandmeyer-reaktio on yksi käytetyimmistä tavoista valmistaa aryylihalogenideja.


title: Sandmeyer-reaktio

text: Elektrofiilina Sandmeyer-reaktioissa toimii aromaattinen diatsoniumsuola. Koska diatsoniumsuolat ovat hyvin usein epästabiileja, valmistetaan ne tyypillisesti "in situ" aniliinijohdannaisesta ja typpihapokkeesta. Reaktion nukleofiili on kupari(I)suola kuten kupari(I)kloridi, -bromidi tai -syanidi. Käytettäessä kloridisuolaa muodostuu aromaattinen kloridi, bromidisuola ja diatsoniumsuolan reaktiotuotteena muodostuu aryylibromidi ja kupari(I)syanidin käyttö johtaa bentsonitriilijohdannaiseen. Käytettäessä kupari(I)syanidia on reaktio suoritettava neutraalissa pH:ssa, jotta ehkäistään erittäin myrkyllisen vetysyanidin muodostuminen. Kupari(I)fluoridilla ja kupari(I)jodidilla reaktio toimii huonosti. Teollisuudessa kupari(I)suolan ja diatsoniumsuolan suhteena Sandmeyer-reaktioissa käytetään 1:10–1:5. Sandmeyer-reaktion sivutuotteina voi muodostua atsoyhdisteitä ja bifenyylijohdannaisia.


title: Sandmeyer-reaktio

text: Sandmeyer-reaktion mekanismista ei ole täyttä varmuutta ja sille on esitetty useita mekanismeja. Yleisesti esitetyn mekanismin mukaan ensimmäisessä vaiheessa kupari(I)ioni pelkistää diatsoniumsuolan, jolloin muodostuu typpeä, CuX-suola ja fenyyliradikaali. Seuraavassa vaiheessa fenyyliradikaali vastaanottaa halogeeni- tai syanidi atomin kupari(II)suolalta ja pelkistää sen takaisin kupari(I)suolaksi, jolloin reaktio on kuparisuolan katalysoima. Tuotteena muodostuu aromaattinen halogenidi tai nitriili. Toisen yleisesti esitetyn mekanismin mukaan Sandmeyer-reaktiossa tapahtuu hapettava additio ja muodostuu orgaaninen kupari(III)kompleksi, joka hajoaa luovuttaen halogeeniatomin aromaattiselle yhdisteelle.


title: Karakaktukset

text: Karakaktukset ("Quiabentia") on eteläamerikkalainen kaktuskasvisuku, joka on sukua opuntioille ("Opuntia").


title: Karakaktukset

text: Karakaktukset ovat puumaisia tai pensastavia kasveja, joilla on kiehkuroissa meheviä ja liereitä haaroja, joissa on möyheitä lehtiä. Ne ovat leveän soikeita tai lusikkamaisia, enintään seitsemän senttimetrin mittaisia. Areoleissa on väkäskarvoja (glokidioita) ja paljon piikkejä. Kukat kehittyvät varren kärkeen tai sen tuntumaan ja ovat avoinna päivällä. Kukka on kehältään ratasmainen, näyttävä, punainen tai vaaleanpunainen. Pohjuksessa on lehtiä, areoleja, glokidioita ja piikkejä. Hedelmä on pitkänomainen, mehevä ja tavallisesti sileä. Se sisältää kookkaita, litteitä ja vaipallisia siemeniä.


title: Karakaktukset

text:
Karakaktuksia on kaksi lajia, joista "Q. verticillata" on kasvaa Boliviassa, Paraguayssa ja Argentiinan luoteisosassa kuivilla alangoilla. "Q. zehntneri" on puolestaan kotoisin Brasilian Bahiasta.
Anderson, E. F. 2001: The Cactus Family. - Timber Press. Portland, Oregon. ISBN 0-88192-498-9


title: Kapteeni Nemo (albumi)

text: Kapteeni Nemo on saman nimisen yhtyeen eponyymi esikoisalbumi. Se julkaistiin vuonna 1986 levymerkillä Kräk!.


title: Kapteeni Nemo (albumi)

text:
A-puoli
B-puoli


title: Remo Ronkainen

text: Remo Ronkainen (s. 1989 Helsinki) on suomalainen teologian maisteri ja pappi.


title: Remo Ronkainen

text: Ronkainen on myös laulaja ja työskentelee Suomen ev.lut kirkossa pastorina Turussa. Hän on aiemmin toiminut KD Nuorten puheenjohtajana. Ronkainen on koulutukseltaan teologian maisteri Helsingin yliopistosta. Vuoden 2017 kuntavaaleissa hän jäi Turussa yli 300 äänellä varavaltuutetuksi. Aiemmin Ronkainen on ollut ehdolla vuoden 2015 eduskuntavaaleissa saaden yli 500 ääntä.


title: Remo Ronkainen

text: Ronkainen vihittiin papin virkaan toukokuussa 2015. Sotilasarvoltaan hän on reservin luutnantti. Ronkainen on myös toiminut pop-yhtye GFM:n laulajana useamman vuoden.


title: Kansi pois

text: Kansi pois on suomalaisen blues-yhtye Kapteeni Nemon albumi. Se julkaistiin vuonna 1987 levymerkillä Kräk!.


title: Kansi pois

text: Albumin julkaisun aikaan yhtyeen nimi oli lyhentynyt muotoon Nemo.


title: Kansi pois

text: A-puoli


title: Kansi pois

text: B-puoli


title: Rauhocereus

text: Rauhocereus on kaktuskasveihin kuuluva suku, jossa on vain yksi laji, "R. riosaniensis". Tieteellinen sukunimi viittaa Heidelbergin yliopiston kasvitieteen professori Werner Rauhiin, joka oli maineikas mehikasvien eli sukkulenttien tutkija. Lajin läheisin sukulainen on "Browningia"-suku.


title: Rauhocereus

text: "R. riosaniensis" on pylväsmäinen, enimmäkseen pensastava ja tyvestään haarova kaktus. Se muodostaa usein jopa neljän metrin korkuisia tiheikköjä. Varren väritys on sinertävän vihreä ja siinä viisi tai kuusi uurretta, joiden väleihin muodostuu kyhmyjä. Areoleissa on villakarvaa ja muutama tukeva piikki, jotka ovat alta punertavia, päältä kellertäviä, myöhemmin harmaantuvia, enintään viisi senttiä pitkiä. Kukat sijaitsevat varren yläpäässä, ovat avoinna päivisin; kehä on kellomainen ja jopa viisi cm leveä. Pohjuksessa on pieniä suomuja ja kiharia ruskeita karvoja. Hedelmä on munanmuotoinen, punainen ja mehevä, ja kukan jäänteet ovat siinä jäljellä. Siemenet ovat pieniä ja kiiltävän mustia.


title: Rauhocereus

text:
Laji on kotoisin Perun pohjoisosasta.
Anderson, E. F. 2001: The Cactus Family. - Timber Press. Portland, Oregon. ISBN 0-88192-498-9


title: Kolokani

text: Kolokani on maalaiskunta, sen keskuskylä ja Koulikoron alueen Kolokanin piirin hallinnollinen keskus Malissa. Se sijaitsee Nigerjoen länsipuolisella tasangolla 130 kilometriä Koulikorosta luoteeseen. Kunnassa on 44 200 ja keskuskylässä 13 300 asukasta (vuonna 2009).


title: Kolokani

text: Kolokanin kunnan pinta-ala on 1 250 neliökilometriä. Se rajoittuu pohjoisessa Kolokanin piirin Didiénin, idässä Massantolan, etelässä Tioribougoun sekä lännessä Guihoyon ja Sébécoro I:n kuntiin.


title: Kolokani

text: Ilmasto on sudanilais-sahelilainen. Vuotuinen sademäärä on 700 millimetriä. Sadekausi kestää kesäkuusta syyskuuhun. Pysyviä vesistöjä ei ole.


title: Kolokani

text: Kuntaan kuuluu 45 kylää. Asukkaat ovat etupäässä bambaroita. Lisäksi on jonkin verran fulbeja. Yli puolet väestöstä on muslimeja, reilu kolmannes animisteja ja alle viisi prosenttia kristittyjä.


title: Kolokani

text: Kolokani kuuluu historialliseen Bélédougoun alueeseen. Kaivostaan nimensä saanut kylä on perustettu 1700-luvun loppupuolella. Historiallisia tapahtumia ovat Umar Tallin joukkojen hyökkäys 1800-luvulla ja ranskalaismiehityksen vastainen kapina vuonna 1915. Kolokanista tuli piirikeskus vuonna 1962.


title: Kolokani

text: Kolokanin kautta kulkee Bamakosta Kayesiin ja Nioroon johtava päällystetty maantie RN3. Lähistöllä on käyttämätön lentokenttä. Paikallisia elinkeinoja ovat maanviljely, karjanhoito, käsityöammatit, liikenne ja kaupankäynti. Palveluihin kuuluvat koulut, terveysasema ja piirin poliklinikka. Kolokanin kylässä on vesijohtoverkko, mutta ei sähköä. Kunnassa ja piirissä ei ole lainkaan teollisuutta.


title: Asylum

text: Asylum voi tarkoittaa ainakin seuraavia:


title: Yi-kielet

text: Yi on nimitys Kiinassa asuvan yi-kansan puhumille kielille. Sen alle luetaan kuusi kielivarianttia, joiden puhujat eivät ymmärrä toisiaan. Kaikki yi-kielet kuuluvat tiibetiläis-burmalaiseen kieliryhmään.


title: Yi-kielet

text: Puhutuin yi-kieli on pohjois- eli sichuanin-yi, jota puhuu äidinkielenään 2,5 miljoonaa ihmistä. Sichuanin-yin puhujat asuvat Sichuanissa ja Yunnanin luoteisosassa. Itä-yitä puhutaan Guizhoussa ja Yunnanin koillisosassa, kaakkois-yitä Yunnanin kaakkoisosassa, keski-yitä Yunnanin eteläosassa, länsi-yitä Yunnanin länsiosassa ja etelä-yitä Yunnanin eteläosassa ja Vietnamissa.


title: HPPD

text: HPPD eli Hallucinogen persisting perception disorder tarkoittaa hallusinogeenien käytöstä johtuvaa aistivääristymien jäännöstilaa, joka ilmenee tilan laukaisseen aineen vaikutuksen loputtua. Yleisin raportoitu laukaisija on LSD mutta myös alkoholin, kannabiksen ja stimulanttien käytön on raportoitu sekä laukaisseen vastaavan häiriötilan, että pahentavan jo olemassa olevaa häiriötä. Yleensä aistivääristymät esiintyvät näköaistissa, mutta vääristymiä on raportoitu myös kuulo- ja tuntoaistissa. Oireilu voi olla jaksoittaista; stressin, psykoaktiivisen aineen käytön tai aistiärsykkeiden laukaisemaa tai jatkuvaa. Oireilu voi kestää kuukausista vuosiin.


title: HPPD

text: HPPD-häiriön diagnostiset kriteerit määriteltiin ensimmäisen kerran vuonna 1986 uudistetussa DSM-III diagnoosijärjestelmässä.


title: HPPD

text: Vuoden 2013 DSM-V versiossa häiriön kriteerit täyttyvät jos:


title: HPPD

text:
Muut lääketieteelliset syyt, joista oireet voivat johtua ovat aivoleesio, aiemmin alkanut psykoosi, epilepsia, aurallinen migreeni ilman päänsärkyä, skitsofrenia, päihteiden tai lääkkeiden vaikutus, neurologista rappeumaa aiheuttavat vaivat, aivoverenkiertohäiriöt, aivokasvaimet, tulehdukset ja lämpöhalvaus. Aivokuvauksessa ei tyyppillisesti löydetä mitään poikkeavaa.
Joillain HPPD:stä kärsivillä on raportoitu samanaikaisesti esiintyvän ahdistusta, paniikkihäiriöitä, depersonalisaatiota ja masennusta. Häiriöstä kärsivien todellisuuskäsitys ei ole heikentynyt ja he ymmärtävät että poikkeavat aistikokemukset eivät kuvasta todellisuutta, vaan johtuvat häiriöstä.


title: Bonnierin taidehalli

text: Bonnierin taidehalli () on Ruotsissa Tukholmassa sijaitseva taidemuseo. Se sijaitsee Vasastanin kaupunginosassa Bonnierhusetin vieressä. Se on ruotsalaisen ja kansainvälisen nykytaiteen keskus, jossa pidetään näyttelyitä, keskusteluja ja seminaareja. Silitysraudan muotoinen rakennus on rakennettu lasista ja teräksestä. Taidehallin lähtökohtana on toininut Jeannette Bonnierin vuonna 1985 perustama säätiö, joka perustettiin hänen auto-onnettomuudessa kuolleen tyttärensä Maria Bonnier Dahlinin muistoksi.


title: Niin paljon kauniita tyttöjä

text: Niin paljon kauniita tyttöjä on Tulipunaruusujen studioalbumi vuodelta 1982.


title: Batak

text: Batak voi tarkoittaa seuraavia asioita:


title: P21

text: P21 on Pitkärannan ja Prääsän välinen asfaltoitu maantie Karjalan Tasavallassa Venäjällä, jonka pituus on noin 138 kilometriä. Tie alkaa Pitkärannasta tieltä A131 ja päättyy Prääsässä Kuolan valtatiehen M18. Tien varrella on seitsemän kylää ja taajamaa. Tie on oikaistu ja peruskorjattu hyväkuntoinen maantie.


title: Marissa Mehr

text: Marissa Mehr (s. 1987) on helsinkiläinen kirjailija, kriitikko ja päätoimittaja. Mehr julkaisi esikoisromaaninsa "Veristen varjojen ooppera" (WSOY) syksyllä 2013. Vuonna 2012 hän sijoittui J.H. Erkon kirjoituskilpailussa toiseksi.


title: Marissa Mehr

text: Mehr on opiskellut kirjallisuustiedettä, luovaa kirjoittamista sekä Venäjän ja Itä-Euroopan tutkimusta.


title: Marissa Mehr

text: Mehr on ollut päätoimittaja Lumoojassa 2011–2012 sekä Särön numerossa 26–27. Lokakuussa 2014 hän aloitti Kritiikin Uutisten päätoimittajana.


title: Thaimaalainen paviljonki

text: Thaimaalainen paviljonki (, myös King Chulalongkorn Memorial) on rakennus Ruotsissa Ragundan kunnan Utanedessä. Se on ainoa Thaimaan ulkopuolella sijaitseva vastaavanlainen paviljonki.


title: Thaimaalainen paviljonki

text: Thaimaan kuningas Chulalongkorn vieraili Ruotsissa vuonna 1897 kuningas Oskar II:n kutsusta ja kävi myös Utanedessä. Paviljonki pystytettiin sata vuotta myöhemmin tapahtuman muistomerkiksi. Paviljongin rakentaminen aloitettiin vuonna 1997 ja se valmistui 1999. Rakentaminen maksoi noin seitsemän miljoonaa kruunua, joista kolme miljoonaa kului koristeluihin, kuten tornin kultaamiseen. Se rahoitettiin thaimaalaisten ja ruotsalaisten sponsorien sekä keräysten avulla. Vuonna 2013 paviljongista tuli kunnalle kuluja 360 000 kruunua, mutta tarkoitus olisi, että se selviäisi ilman enempiä verorahoja.